Mulimo Wakukambauka Wabikkwa Mubusena Bwakusaanguna\nMULI Bwatatu, September 23, 2015, Kabunga Keendelezya kakazyibya bamukwasyi wa Bbeteli munyika yoonse kujatikizya kucinca ikuli mbokubede ikwakali kucitwa kutegwa mali aasangwa kaabelesegwa kabotu. Mpoonya mu Mujibelo, mu October 3, 2015, cakwaambilizya kuzwa ku Kabunga Keendelezya cakaamba kuti: “Mulugwalo lwa Bafilipi 1:10, twaambilwa kuti ‘tusinizye zintu ziyandika kapati.’ Kweelana alulayo oolu lwabusongo, swebo [ba Kabunga Keendelezya] tuyanda kubikka mubusena bwakusaanguna milimo eeyo iigwasya kapati bantu ba Leza kumuuya akutola ambele mulimo wakukambauka uucitwa munyika yoonse.”\nBa Stephen Lett bamu Kabunga Keendelezya bakapandulula mu pulogilamu yaa JW Broadcasting kuti: “Kabunga Keendelezya kalabikkila maano kapati kutola ambele ziyandika zya Bwami mumulimo wakukambauka cakuti twakalanga-langa nzila mbotukonzya kucesya mali aabelesyegwa mumitabi yoonse kutegwa mali aayo kaabelesyegwa kumulimo wakukambauka. Mucikozyanyo, zintu zinji alimwi amilimo minji iyali kucitwa mu Bbeteli kwaciindi cilamfwu ilacesyegwa naa kulekela limwi kwiicita. Kucita boobu kuyoopa kuti kuyandike buyo bantu basyoonto bamukwasyi wa Bbeteli.”\nAboobo, kutalikila mu September 2015, bamukwasyi wa Bbeteli ibabalilwa ku 5,500 nyika yoonse bakazwa amutabi. Nokuba kuti kucinca ooku kwakapa kuti kuyandike kucinca muzintu zinji, zilongezyo zya Jehova zyalibonya, alimwi kucinca ooku kwautola ambele mulimo wakukambauka.\nBanabukwetene bamwi ku Sri Lanka ibakaambilwa kuzwa a Bbeteli bakabona kuti kuzwa a Bbeteli cakali coolwe cakuti batondezye lusyomo lwabo muli Jehova alimwi amumbunga yakwe. Bakalemba kuti: “Tiitwakazyi zintu mbozyakali kuyooba kumbele. Pele twakali masimpe kuti Jehova takatulekelezyi pe. Aboobo, twakapaila kuti: ‘Akaka Jehova, kufwumbwa bukkale mbotukonzya kuyaanya, twalomba kuti utugwasye kucinca bukkale bwesu kutegwa toonse tucikonzye kubeleka katuli bapainiya baciindi coonse.’ Mumwezi wakusaanguna, twakajisi zintu zisyoonto kapati zyakuligwasya kumubili. Nokuba boobo, twakalimvwa kuti Jehova wakali kutuyanda akutulanganya, alimwi lino tulacikonzya kujana mali aakuligwasya mwezi amwezi. Tulijisi zinji zyakucita mbuli kubeleka milimo yaaŋanda, mulimo wakumubili alimwi abupainiya. Pele tulakonzya kucibelesya kabotu ciindi ncotujisi akaambo kazintu nzyotwakaiya ku Bbeteli. Kunyina cintu cikkomanisya kapati kwiinda kugwasya bantu kuzyiba kasimpe, alimwi tulikkomene kapati kuti tulakonzya kucita oobu katuli bapainiya.”\nBamukwasyi wa Bbeteli bamwi ibakaambilwa kuzwa a Bbeteli ku Colombia bakaiya mwaambo mupya alimwi bakalongela kumasena aakulamfwu kutegwa bakakambaukile bantu bali nkuko mulumbe wa Bwami. Bakwesu abacizyi aaba bagwasya kapati kumbungano zipya nkobakaunka. Kujatikizya banabukwetene bamwi ibakaunka kuyoobelekela kumbungano imwi, mulangizi wabbazu umwi wakalemba kuti: “Bakwesu abacizyi mumbungano balalumba kapati kugwasyigwa ambabo. Mbungano yayaambele mumulimo wakukambauka, alimwi bakwesu banyenzi balayiisyigwa kubeleka milimo iindene-indene mumbungano.” Banji ibakali bamukwasyi wa Bbeteli balyaaba kunakuunka kuyoobeleka ku Bbeteli buzuba bomwe naa kwiinda waawo nsondo ansondo.\nMukwesu iwakali kubelekela a Bbeteli yaku Japan kwamyaka iili 31 wakaambilwa kuyoobelekela kumbungano ikwakali buyo baalu bobilo. Mbwaanga mbungano yakeelede kubambulula Ŋanda ya Bwami, wakasala kuti atabeleki mulimo uuli woonse wakumubili kwansondo zyobilo. Pele kabatanatalika mulimo wakubambulula, kwakacitika muzuzumo wanyika uusika ku 7.0 magnitude mudolopo lya Kumamoto, moyakabede mbungano mwaakali kuzulilwa. Akaambo kakuti wakabikkide bubambe bwakuti atabeleki mulimo wakumubili, wakacikonzya kusololela mumulimo wakugwasyilizya baabo ibakacitikilwa ntenda alimwi akucita nyendo zyabweembezi ciindi muzuzumo nowakacitika. Wakati: “Nondiyeeya cakacitika, inga ndaamba kuti Jehova wakandibikka kuti ndibelekele kubusena bumwi kubulide kapati.”\nBa Phil aba Sugar, ibakali kubelekela amutabi waku Australasia, bakapandulula kuti: “Ciindi notwakaambilwa kuzwa a Bbeteli, twakasala kuzumanana kunoopona buumi buubauba. Twakapaila kuli Jehova kuti atusololele kutegwa tukacikonzye kusala kabotu akuti akakulongezye kusala kwesu kuli koonse nkotwakali kuyoocita. Ncotwakali kuyanda buyo nkulisungula kubeleka mulimo wakukambauka mumbungano iili kucisi cimbi. Jehova watulongezya ncobeni akaambo kakusala nkotwakacita alimwi watugwasya kutegwa tucikonzye kumubelekela camoyo woonse!” Lino babelekela mumbungano ya Chingisi a Samal Island, Davao, Philippines, iijisi basikumwaya ibali 34 abapainiya baciindi coonse ibali 9. Lino balijisi makkeyala aali 120 aabantu bajisi luyandisisyo mbobeelede kuswaya. “Kuli mulimo mupati uukkomanisya iweelede kucitwa. Tulikkomene kuti twakasyoma Jehova cakumaninina. Kucita boobu mubwini kwapa kuti lusyomo aluyando lwesu kulinguwe luyungizyike!”\nMucizyi uutakwetwe ku Russia iwakaambilwa kuzwa amutabi kuti akabeleke kali mupainiya waalubazu wakati: “Mulimo wabupainiya undipa coolwe cakutola lubazu mumulimo uuyandika kapati cakumaninina, uutakaindulukwi wakukambauka kujatikizya Bwami bwa Leza. Cilandikkomanisya kapati kubelesyegwa a Jehova.” Calino ulasololela ziiyo zya Bbaibbele izili cisambomwi. Ziiyo zyakwe zibikkilizya bantu ibazwa ku Iraq, Nigeria, Sri Lanka, Syria, alimwi a Zambia.\nZambia: Ibakazwa a Bbeteli batambulwa ambungano yabo mpya\nBamukwasyi wa Bbeteli banji mu Zambia bakaambilwa kuzwa amutabi kabali bapainiya baciindi coonse. Balikkomene kutola lubazu mumulimo wakukambauka. Ba Andrew ibapainiya baciindi coonse antoomwe abakaintu babo bakaamba kuti: “Muciindi buyo cisyoonto kuzwa notwakazwa a Bbeteli, twakagwasya bantu bobilo ibatakali kubala akulemba kutegwa bazyibe kubala akulemba.” Ciiyo cesu cimwi, musankwa uujisi myaka iili 10, ino-ino uyoopa makani aakwe aakusaanguna mumuswaangano uucitwa mukati kansondo. Banabukwetene bamwi mbotwakakambaukila bakajanika ku Ciibalusyo alimwi kusikila lino balajanika kumiswaangano yambungano lyoonse. Bayaambele mukwiiya Bbaibbele. Tuyeeya kuti zyoonse eezyi nozyatakonzyeka notwatakabutobela busolozi bwa Jehova, kumulomba kuti atugwasye alimwi akulongezyegwa anguwe.”\nBa Edson aba Artness, abalo ibakkala mu Zambia, bakakwetene buyo kwamyezi misyoonto ciindi nobakaambilwa kuzwa a Bbeteli. Ba Artness bakaamba kuti: “Nzyotwakaiya ku Bbeteli zyatugwasya kunoobelesya kabotu mali akuzumanana katukkomene alimwi katutajisi zikwelete. Tatulipi mulandu kuti twakasala kuyoobelekela ku Bbeteli. Twaiya mbotukonzya kucinca mbaakani zyakumuuya akuzizuzikizya kwiinda mukugwasyigwa a Jehova. Lusyomo lwesu muli Jehova lwayumizyigwa, alimwi tulikanzide kuzumanana kusyomeka kulinguwe.”


Makani aamu Bbaibbele: Basankwa Basololelwa Anyenyezi - Kkeyala yaa Intaneti ya Bakamboni ba Jehova\nHENA waibona nyenyezi iimweka kapati muntu umwi njatondeka? Nibakazwa mu Jelusalemu nyenyezi yakalibonya. Aaba basankwa bazwa Kujwe, alimwi baiya zyanyenyezi. Balisyomede kuti nyenyezi eeyi mpya ibasololela kumuntu uulemekwa.\nBasankwa nibakasika ku Jelusalemu, bakabuzya kuti: ‘Ino uli kuli mwana uuya kuba mwami waba Juda?’ Izina lyakuti ‘ba Juda’ ndizina limwi lyabana Isilayeli. Basankwa bati: ‘Twataanguna kubona nyenyezi yamwana nitwali Kujwe, aboobo twaboola kuti tumukombe.’\nHeloda mwami wamu Jelusalemu naakamvwa makani aaya, cakamucima. Tayandi kuti kube mwami uumbi uubweza cuuno cakwe. Aboobo Heloda wakaita bapaizi bapati akubabuzya kuti: ‘Ino uya kuzyalilwa kuli mwami wakasyomezyegwa?’ Baingula bati: ‘Ibbaibbele lyaamba kuti, nku Bbetelehemu.’\nKumane Heloda waita basankwa bazwa Kujwe akubaambila kuti: ‘Kamuya mukamulangaule mwana. Mwaakumujana, mukandaambile kutegwa andime nkaunke nkamukombe.’ Pele mubwini, Heloda uyanda kuti aakumujana mwana akamujaye!\nKumane nyenyezi yeendela ampela lyabasankwa kuya ku Bbetelehemu, yaakwiima abusena aali mwana. Nobanjila muŋanda, bajana Maliya amwana Jesu. Bamuletela zipego Jesu. Kumane Jehova wabacenjezya basankwa muciloto kuti batajokeli kuli Heloda. Aboobo bajokela kucisi cokwabo kwiinda mukubelesya nzila iimbi.\nHeloda naamvwa kuti bantu aabo ibazwa Kujwe bajokela nkobazwa, wakalala kapati. Amane walailila kuti bana boonse basankwa bajaigwe bali mu Bbetelehemu ibajisi myaka yobilo kuya ansi. Pele Jehova wamucenjezya Josefa muciloto ziya kucitika kumpela, eelyo Josefa amukwasyi wakwe bazwa baunka ku Ijipiti. Josefa amvwe kuti Heloda wafwa, wamubweza Maliya a Jesu bajokela kumunzi ku Nazaleta. Ooku nkonkuko Jesu nkwaakomenena.\nIno uyeeya kuti ngwani wakapa kuti nyenyezi mpya imunike? Koyeeya kuti basankwa bakaunka ku Jelusalemu nibakamana kubona nyenyezi. Saatani Diabolosi wakali kuyanda kujaya Mwana wa Leza, alimwi wakalizyi kuti Mwami Heloda waku Jelusalemu inga wamujaya. Aboobo ngu Saatani wakapa kuti nyenyezi imunike.\nMbabaani basankwa bali acifwanikiso, alimwi nkaambo nzi uumwi ncatondeka nyenyezi iimweka kapati?\nNkaambo nzi Mwami Heloda wakalala, alimwi ncinzi ncaacita?\nNkuli nyenyezi iimweka kapati nkwiibasololela bantu, pele nkaambo nzi ncobaindila nzila iimbi nibajokela nkobazwa?\nNcinzi Heloda ncaalailila, alimwi nkaambo nzi?\nNcinzi Jehova ncaamwaambila Josefa kuti acite?\nNgwani wakapa kuti nyenyezi mpya ilibonye, alimwi nkaambo nzi?\nBala Matayo 2:1-23.\nIno Jesu wakajisi myaka yongaye, alimwi nkuli nkwaakabede basongo nibakaunka kumubona? (Mt. 2:1, 11, 16)\nBasikupandulula Bweende Bwanyenyeezi Baswaya Jesu\nNkaambo nzi nyenyeezi njobakabona Kujwe ncoyakasaanguna kubasololela ku Mwami Heroda imujayi, ikutali kuli Jesu?


Matalikilo 3 IBBAIB63 - Lino inzoka kiijisi maanu - Bible Search\nMatalikilo 2 Matalikilo 4\n1-Lino inzoka kiijisi maanu kwiinda banyama boonse bamusokwe Jehova Leza mbaakalenga. Nkabela yakaambila mwanakazi kuti, Sa ncobeni Leza wakaamba kuti, Tamweelede kulya misamu yoonse yamumuunda? 2Elyo mwanakazi wakaambila inzoka kuti, Micelo yamisamu yamumuunda tulailya, 3-pele micelo yamusamu oyo uuli mukati kamuunda, Leza waamba kuti, Tamweelede kulya njiyo pe, alimwi tamweelede kwiiguma, kuti mutafwi. 4-Mpawo inzoka yakaambila mwanakazi kuti, Ne! Tamukonzyi kufwa pe. 5Nkaambo Leza ulizi kuti mubuzuba obo mbubonya mbomuyooulya, meso aanu ayoojuka, lino muyooba mbuli Leza, muyooziba bubotu abubi mbububede. 6-Lino mwanakazi wakabona kuti musamu mubotu kukuulya, alimwi ulabotezya meso, alimwi ulayandika kukupa muntu busongo. Nkabela mpawo wakabweza micelo yawo, walya. Alakwe mulumaakwe, wakamupa, alakwe wakalya. 7Mpoonya awo meso aabo boonse bobile akajaluka, nkabela bakaziba kuti bali azinswe, Lino bakatalika kusuma matu aamukuyu akulicitila zilivumbilizyo.\n8-Lino bakamvwa ijwi lya-Jehova Leza uleendeenda mumuunda izuba nelyakatalika kubomba, nkabela oyo muntu Adamu abanakwe bakayuba akati kamisamu yamumuunda kuti bataboneki kumeso aa-Jehova Leza. 9-Elyo Jehova Leza wakaita Adamu, wati, Uli kuli? 10-Wakavuwa kuti, Ndamvwa ijwi lyako mumuunda, lino ndafwa bweeme nkaambo kakuti ndisicinswe, aboobo ndayuba. 11Wakati, Ino ngwani wakakulwiida kuti uli sicinswe? Sa walya micelo yamusamu oyo ngundakakulailila kuti, Utalyi kulinguwo? 12-Mpawo Adamu wakati, Oyo mwanakazi nguwakandipa kuti tube awe nguwandipa micelo yamusamu, elyo ndalya. 13-Lino Jehova Leza wakaambila mwanakazi kuti, Ino ncinzi eci ncowacita? Mwanakazi wakati, Inzoka njiyakandoongelezya, aboobo ndalya. 14-Mpawo Jehova Leza wakaambila inzoka kuti, Mbowacita obo, ulitukidwe kwiinda iŋombe zyoonse abanyama boonse bamusokwe. Uyooenda abula bwako, abulongo buyooba zilyo zyako, mazuba oonse aabuponi bwako. 15-Nkabela njoobusya inkondo akati kanduwe amwanakazi, akati kalunyungu lwako alunyungu lwakwe. Walo uyookuuma amutwe, ayebo uyoomuluma kukasinde. 16-Lino mwanakazi wakamwaambila kuti, Njookuvuzizya macise aako akuminta kwako, uyoozyala bana amacise, alimwi uyoosukama mulumaako, ngonguwe uuti kakweendelezye. 17-Alakwe Adamu wakamwaambila kuti, Mbowaswiilila ijwi lyamukaako akulya micelo njindakulailila kuti toelede kwiilya, nyika ilitukidwe nkaambo kanduwe, Uyoolya micelo yayo mumacise mazuba oonse aabuponi bwako. 18Iyookuzyalila mamvwa amitubetube. Uyoolya zisyu zyamusokwe. 19-Uyoolya insima cakufwa mitukuta mane ukapiluke kunyika, nkaambo mulinjiyo mowakagwisigwa, nkaambo uli bulongo buyo, akooko kubulongo nkoelede kupiluka. 20Lino Adamu wakaulika izina lyamukaakwe kuti ngu-Eva, nkaambo mbebanyina baumi boonse. 21Nkabela Jehova Leza wakacitila Adamu amukaakwe zibaki zyazikanda, wabasamika nzizyo.\n22-Lino Jehova Leza wakati, Bona! Muntu waba mbubonya mbuli ndiswe. Ulizi bubotu abubi mbuzibede, Lino atucenjele, kuti atatandabiki ijanza lyakwe akucela micelo yamusamu wabuumi, atalyi njiyo, ataponi mane kukabe kutamani. 23Elyo Jehova Leza wakamutanda kuzwa kumuunda wa-Edeni kuti akalime nyika eyo njiyonya njaakagwisigwa mulinjiyo. 24-Wakatanda muntu, alimwi kulubazu lwakujwe lwa-Edeni wakabika baangelo bakerebimu apanga lyamabekabeka ilyakali kuyumbana koonse koonse kusinkila inzila yamusamu wabuumi.


Lusyomo—Ino Ncinzi Ncolyaamba Bbaibbele?\nAMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Korean Lingala Lithuanian Luganda Luvale Macedonian Malagasy Malayalam Maltese Marathi Myanmar Nepali Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tsonga Turkish Twi Ukrainian Vietnamese Wolaita Xhosa Yoruba Zulu\nBantu bamwi balitaminina kuti mbakombi, pele balakatazyigwa kumvwisya ncolyaamba bbala lyakuti “lusyomo.” Ino lusyomo ninzi, alimwinkaambo nzi ncoluyandika?\nIno lusyomo ninzi?\nBantu banji bayeeya kuti muntu uujisi lusyomo ulakonzya kusyoma buyo cintu kakunyina bumboni businizyide. Mucikozyanyo, amweezyeezye muntu mukombi iwaamba kuti, “Ndilasyoma muli Leza.” Ikuti muntu ooyo wabuzyigwa, “Nkaambo nzi ncosyoma muli Leza?” ulakonzya kwiingula kuti, “Nkaambo mbondakakomezyegwa” naa “Oobo mbondakayiisyigwa kuzwa kaindi.” Mutwaambo tuli boobu, inga kakulibonya mbuli kuti kuli buyo lwiindano lusyoonto akati kakuba alusyomo alimwi akunyengelelwa.\n“Lusyomo mbulangizi businizyidwe bwaceeco cilangilwa, mbumboni busalede bwazintu zini-zini zitanabonwa.” (Bahebrayo 11:1) Kutegwa bulangizi bwamuntu businizyigwe, muntu ooyo weelede kuba atwaambo tumvwika kujatikizya cintu eeco. Mubwini, ibbala ilyakasandululwa kuti “bulangizi businizyidwe,” talipandululi buyo mbwalimvwa muntu mumoyo naa mbwalombozya. Aboobo lusyomo lubikkilizya kusyoma cintu cijisi bumboni.\n“Bube bwakwe [Leza] butalibonyi bulalibonya caantangalala kuzwa ciindi naakalenga nyika kuyakumbele, nkaambo bulabonwa muzintu nzyalengede, noziba nguzu zyakwe zitamani akuti ngu Leza ncobeni.”—Baroma 1:20.\nNkaambo nzi ncociyandika kuba alusyomo?\nNCOLYAAMBA BBAIBBELE “Ikuti kakunyina lusyomo tacikonzyeki pe kumukkomanisya Leza, nkaambo kufwumbwa ooyo uuswena afwaafwi kulinguwe weelede kusyoma kuti nkwali ncobeni akuti uba sikupa bulumbu kuli baabo bamuyandaula cabusungu.”—Bahebrayo 11:6.\nMbubwenya mbokwaambwa kale, bantu banji balasyoma muli Leza akaambo kakuti mbobakayiisyigwa kuti kabacita oobo. Balakonzya kwaamba kuti, ‘Oobo mbondakakomezyegwa.’ Pele walo Leza uyanda kuti aabo bamukomba kabajisi lusyomo luyumu lwakuti nkwali alimwi akusyoma muluyando lwakwe. Nkakaambo kamwi Bbaibbele ncolikankaizyila kumuyandaula cabusungu, kutegwa tumuzyibe kabotu.\n“Amuswene kuli Leza, eelyo awalo ulaswena kulindinywe.”—Jakobo 4:8.\nMbuti mbomukonzya kuba alusyomo?\nBbaibbele lyaamba kuti: “Lusyomo lujanwa buyo lyamana kumvwugwa jwi.” (Baroma 10:17) Aboobo, nzila yakusaanguna yakuba alusyomo muli Leza ‘nkumvwa’ cini Bbaibbele ncoliyiisya kujatikizya nguwe. (2 Timoteyo 3:16) Kwiiya Bbaibbele kuyoomugwasya kujana bwiinguzi bwini-bwini kumibuzyo iiyandika kapati, kubikkilizya ayakuti: Ino Leza nguni? Ino mbumboni nzi buliko bwakuti nkwali? Sena ncobeni Leza ulandilanganya? Ino Leza ujisi makanze nzi kujatikizya kumbele?\nBumboni bwakuti Leza nkwali bulituzingulukide\nBakamboni ba Jehova inga bakkomana kumugwasya kwiiya Bbaibbele. Mbubwenya mbokwaambidwe awebbusaiti yesu ya jw.org, “Bakamboni ba Jehova balayanda kuyiisya bantu kujatikizya Bbaibbele, pele kunyina notusinikizya muntu uuli woonse kuti atusangane mubukombi bwesu. Muciindi caboobo, cabulemu tulaamba ncolyaamba Bbaibbele, katuzyi kuti muntu uuli woonse ulijisi nguzu zyakulisalila nzyayanda kusyoma.”\nKumamanino, lusyomo lwanu lweelede kuti kaluyeeme abumboni mbomujana ciindi nomulanga-langa mbwaali amasimpe makani ngomubala mu Bbaibbele. Kwiinda mukucita boobo muyootobela cikozyanyo cabasikwiiya bamumwaanda wamyaka wakusaanguna balo “bakaliyandide kapati mumyoyo kutambula jwi, kabavwuntauzya cakulomya mu Magwalo abuzuba kutegwa babone naa zintu eezyi mbozibede ncobeni.”—Milimo 17:11.\n“Eeci caamba buumi butamani, ikuti bakuzyiba yebo O Leza mwini-mwini ooli olikke, ayooyo ngookatuma, Jesu Kristo.”—Johane 17:3.\nSena inga mwasala sayaansi, busongo bwabantu naa Bbaibbele?\nIno Ncinzi Ncolyaamba Bbaibbele Kujatikizya Lusyomo?


Ooyo usisa zinyonyoono zyakwe takayi kumbele pesi uzizumina a kuzisiya uya kujana luse.” Tusimpi 28:13. KLMNP 22.1\nNzila zya kujana luse lwa Leza nzyubauba zililuleme zilasalala. Mwami tatulombi kuti tucite cintu ciyumu kuti tulekelelwe zinyonyoono zyesu. Tatweelede kweenda musinzo mulamfu ukatazya, nokuba kupanika mubili. kuucisa kuteegwa tujane lulekelelo kuli Leza wa kujulu, nokuba kululamika zinyonyoono zyesu, pele uzumina a kuzisiya zinyonyoono zyakwe uyakujana luse. KLMNP 22.2\nMupositolo waamba kuti, “Mulekelelane milandu yanu kuli omwe aumwi, mupaililane, kutegwa musilikwe.” Jakobo 5:16. Amulilekelele, akuzumina zinyonyoono zyanu kuli Leza, walo ukonzya kuzilekelela, akulekelela milandu yanu kuli omwe aumwi. Naakuti koli wakabisizya mweenzinyoko naba simunzi nyoko, uleelede uzumine kulubizya kwako, eelyo mulimo wakwe nkukulekelela. Eelyo uleelede kuyandaula lulekelelo kuzwa akuli Leza, nkaambo munyoko ngolubizizya ndubono lwa Leza, mukumucisa wabisizya Mulengi Munununi wakwe. Mulandu ulaletwa kumbele a Mwiiminizi wakasimpe, Mukambausi wesu usumpukide, walo “wakasunkwa munzila zyoonse mbuli ndiswe, pesi tanaakabisya,” walo akuli teelela kwa buteteete bwesu.” Ba Hebulayo 4:15. Alimwi ukonzya kutusalazya kuzwa ku kabala kali koonse ka cinyonyoono. KLMNP 22.3\nAabo batatoli myoza yabo. kumpela a Leza a kuzumina kulubizya kwabo, tabana jana nzila yakutaanguna ya kutambulwa. Naakuti katutana lubona lusanduko lwakutapiluka munsi, a kutaba a kusinizya kwa kulitola ansi kwa muya a kutyokauka kwa moza wakulisenda akucimwa zinyonyoono zyesu akusulaika cinyonyoono cesu, caamba kuti tatuna yandaula kulekelelwa kwa kasimpe; eelyo kuti katuli tatuna yandaula kulekelelwa cinyonyoono cakasimpe, nkokuti tatuna lujana luumuno lwa Leza. Kaambo kalike ncotutana jana kulekelelwa kwa zinyonyoono zyakainda nkaambo ka kutazumina kutola myoyo yesu ansi a kuzumina inzila zyajwi lya kasimpe. Kulailila kusalala kulapegwa kumakani aaya. Kuzumina cinyonyoono, nomuba mubunji nokuba kumbali, kuleelede kuteelelwe mu moyo, a kwaamba cakwaanguluka. Takweelede kuti mubisyi asinikizigwe kwaamba cinyonyoono cakwe. Kulilekelela cinyonyoono takweelede kwaambwa kufwambaana a bubaya, nakuba kusinikizigwa kuzwa kuli baabo batana kuhiba akusofwaala kwa ciimo ca cinyonyoono. Kulilekelela kuzwa mu muntu cakumaninina kulajana nzila iya kuli Leza siluse lupati. Mwiimbi waamba kuti, “Mwami ulafwaafwi kuli baabo balaa myoyo ityokede, a kubafutula aabo bala a muya uuside.” Intembauzyo 34:18. KLMNP 22.4\nKulilekelela kwa kasimpe lyoonse nciimo cibotu, akulilekelela zinyonyoono zyandeene. Zilakonzya kuba zinyonyoono zyeelede kuleta kuli Leza alike, noziba zinyonyoono zyeeledwe kulekelelwa kuli omwe aumwi walubizigwa, eezyozyaabunji, zileelede kulilekelela aabunji, eelyo cileelede kwaambwa cakasimpe. Pesi kulilekelela koonse kululame alimwi kakuli kasimpe, a kuzumina zinyonyoono nzyookabisya. KLMNP 23.1\nMuma zuba a Samuyeli, bana ba Israeli bakazwa kuli Leza. Bakali kupenzegwaabulumbu bwa cinyonyoono cabo, nkaambo bakabula lusyomo muli Leza, bakasowekelwa lushomo mu nguzu a busongo bwakwe bwa kulela cisi, bakasowekelwa lusyomo lwakubona nguzu zyakwe zya kukwabilila akwiimika muzeezo wakwe. Bakazwa ku Muleli mupati wa kujulu, bakayanda kulelwa mbuli mikowa yakali munsi lyabo. Nobatakaninga jana luumuno, bakacita lulilekelelo lwa kasimpe. “Twayungizya cimbi cinyonyoono kuzinyonyoono zyesu, mukulomba Mwami.” 1 Samuyeli 12:19. Cinyonyoono ncobakalubizya ncicona ncobayelede kulilekelela. Kutalumba kwabo kwakapenzya buumi bwabo, a kubandaanya kuzwa kuli Leza. KLMNP 23.2\nKulilekelela takukatambulwi kuli Leza kakunyina lusanduko lupati a kulengululwa. Kuleelede kube kusanduka kwinikwini mu buumi, zyoonse zibyaabi kuli Leza zileelede zisowegwe. Eelyo ooku kuyakuba mbo bulumbu bwini bwa cinyonyoono. Mulimo ngotweelede kucita mulubazu lwesu uli kumbele lyesu: “Amusambe nywebo, mulisalazye nobeni, musiye milimo yanu mibyaabi kuzwa kumeso aangu, muleke kucita cibi. mwiiye kucita zibotu, muyandaule lubeta, mwaangulule bapenzegwa, muleke kubeteka banyina bamausyi, mukombelele bamukabafu.” Ayizaya 1:16, 17. Naakuti mubisyi kayenda mu milawo yakupona, kakunyina kubisya, kasimpe uyakupona, takafwi pe.” Ezekiele 33:15. Paulu waamba kuti, kukanana mulimo ujatikizya kusanduka. “Mwakali kulilila moza wa buleza, kwakaleta ku cenjela muli ndinywe, inzya nkusalala kuli buti nywebo, inzya nkuzonda cinyonyoono kuli buti, inzya, nkuyowa nzi, inzya nkuyandisisya kuli buti, inzya mbunkutwe buli buti nkujosya cibi nzi nkomujisi! Muzintu zyoonse mwalibona lwanu nobeni kuti mulasalala mu makani aya.” Ba 2 Korinto. 7:11. KLMNP 23.3\nKuti cinyonyoono cadyaaminina kulailila kululeme, mubisyi taboni kubija kwa ciimo cakwe, nakuba kuyeeya bupati bwa cinyonyoono ncacita, cita walipa kunguzu zisandula zya Muya usetekene, uya kukala mucinyonyoono lyoonse. Kuzumina kwakwe takuli kwa kasimpe alimwi takuli kwa kulemeka. Ku kulilekelela koonse kwa cinyonyoono cakwe ulabika a kulitamizya akulihuna kucibi ncaacita, a kwaamba kuti nikwatali zintu zyaleta cili boobu, natacicita cibi eeci ncaazulwa. KLMNP 23.4\nAdamu a Eva nibakamana kulya musamu wakali kukasigwa bakazula kuusa a kuyoowa. Muzeezo wabo ngobakajisi kutaanguna wakali wakulitamizya cinyonyoono cabo, kuti bazwe ku mulawo walufu. Mwami nakabuzya cinyonyoono cabo, Adamu wakaingula, lumwi lubazu wakabika mulandu ali Leza lumwi lubazu wakabika a mweenzinyina. “Mukaintu ngo wakandipa kuti a kale andime, nguwa ndipa musamu. ndaulya.” Mukaintu wakabika mulandu a nzoka, wakati, “Inzoka yandicenga, ndalya.” Kulonga 3:12, 13. Nkaambonzi ncokalenga nzoka? Nkaambonzi ncokaileka kuti iboole mu Edeni? Eeyi nje mibuzyo njakapa Eva mukulitamizya kwa kulubizya kwakwe, aboobo Leza wakababikila mulandu mukubisya kwabo. Luwo lwakulisalazya lwakatalikila muli ushi wakubeja, lulatondeezegwa kubana basankwa a kubana basimbi boonse ba Adamu. Kulilekelela kuli boobu takuletwi a muya usalala pe, alimwi takukatambulwi kuli Leza. Kusanduka kwa kasimpe kuya kusololela muntu kuti abweze cinyonyoono cakwe mwini, a kucizumina kakunyina kucenga nokuba kuupaupa a meso. Mbuli wa masi mucete kakunyina a kusumpula meso aakwe kapati mujulu, wakalila, “Leza koba a luse kuli ndime ndemubisyi,” aabo bakuzumina kulubizya kwabo baya kusalazyigwa, nkaambo Jesu uya kupa bulowa bwakwe kuli yooyo wasanduka. KLMNP 24.1\nZitondeezyo mujwi lya Leza zyakusanduka kwini kwini a kulitolaansi kuzubulula moza a kuzumina kunyina kulitamizya kwa cinyonyoono, nakuba kulisalazya kwako omwini. Paulu taakayanda kuli tabilila lwakwe mwini, ulacikanana cibi cakwe mbuli mbo cibede, ta soli kupa kuti mulandu wakwe uceye. Wwamba kuti. “Banji banji basetekene ndakabajalila mu ntolongo, ndakali pedwe nguzu kuzwa ku mukambausi mupati, nibakali ku jayigwa, ambebo ndakali kuzumina kuli bajayigwe. Ndakabapenzya mu zikombelo lyoonse, ndakabasinikizya kuti basampaule Leza, abukali bunji kapati, ndakaba penzya a muminzi yamasi.” Ncito26:10, 11. Paulu walo talisendi kwaamba kuti, “Jesu Klistu wakaboola munyika kufutula babisyi, lino ndi musololi wababishi” 1 Timoti 1:15. KLMNP 24.2\nAabo batete bala myoyo ityokede, akambo ka kusanduka kwa kasimpe, baya kulukomanina luyando lwa Leza a muulo wa Kalivali, mbuli mwana mbali lekelela kuli wishi waluyando, awalo muntu upengede mbwaya kuzizumina zinyonyoono zyakwe kumpela a Leza. Cililembedwe kuti, “Kuti twazizumina zinyonyoono zyesu, uliluleme alimwi ulashomeka kuti inga watulekelela zinyonyoono zyesu. a kutusalazya kuzwa ku kutalulama kwesu.” 1 Johani 1:19. KLMNP 24.3


Bafilipi 3 | Bbaibbele Lili a Intaneti | Bbaibbele lya Busanduluzi Bwanyika Mpya\nMatayo Marko Luka Johane Milimo Baroma 1 Bakorinto 2 Bakorinto Bagalatiya Baefeso Bafilipi Bakolose 1 Batesalonika 2 Batesalonika 1 Timoteyo 2 Timoteyo Tito Filimoni Bahebrayo Jakobo 1 Petro 2 Petro 1 Johane 2 Johane 3 Johane Juda Ciyubunuzyo 1 2 3 4\n3 Camamanino bakwesu, amuzumanane kukondwa mu Mwami. Takundiminyi pe ikumulembela zyintu nzimunya lyoonse, mbwaanga kucita boobo kulamukwabilila. 2 Amubacenjelele babwa,* amubacenjelele bacita milimo mibi, amubacenjelele ibatenda mubili.* 3 Nkaambo swebo ndiswe tujisi bupalule bwini-bwini, mbwaanga tubeleka mulimo uusetekene kwiinda mumuuya wa Leza alimwi tulalilumbaizya muli Kilisito Jesu alimwi tatusyomi muzyintu zyakumubili, 4 nokuba kuti mebo, ikwiinda muntu umbi uuli woonse ndijisi twaambo tundipa kusyoma muzyintu zyakumubili. Ikuti kakuli muntu umbi uuyeeya kuti ujisi twaambo tumupa kusyoma muzyintu zyakumubili, mebo ndamwiinda: 5 ndakapalulwa mubuzuba bwalusele, ndili waluzubo lwa Isilayeli kuzwa kumusyobo wa Benjamini, ndimu Hebulayo wakazyalwa kuba Hebulayo; kujatikizya mulawo, ndakali mu Falisi; 6 kujatikizya busungu, ndakapenzya mbungano; alimwi kujatikizya bululami ikwiinda mukutobela mulawo, ndakali muntu wakanyina kampenda. 7 Pele zyintu izyakajisi mpindu kulindime, eezyi ndizibona kuti nzyabuyo akaambo ka Kilisito. 8 Ncobeni, akaambo kaceeci zyintu zyoonse ndizibona kuti nzyabuyo akaambo kampindu mpati yaluzyibo lwa Kilisito Jesu Mwami wangu. Akaambo kanguwe izyintu zyoonse ndizibona kuti nzyabuyo akuti mulwi buyo wazifwuse, ikutegwa ndijane Kilisito 9 alimwi akujanwa kandikamantene anguwe, ikutali akaambo kabululami bwangu ndemwini ibuzwa kukutobela mulawo, pele akaambo kabululami ibuzwa kulusyomo muli Kilisito—ibululami buzwa kuli Leza akaambo kalusyomo. 10 Makanze aangu ngakuti ndimuzyibe walo alimwi anguzu zyabubuke bwakwe akutola lubazu mukupenga kwakwe, akulibombya kulufwu luli mbuli lwakwe, 11 ikutegwa ikuti kacikonzyeka ndikabe mububuke bwakusaanguna kuzwa kubafwu. 12 Takuli kuti ndakabutambula kale bulumbu oobo naa kuti ndililondokede kale pe, pele ndili mukusolekesya kutegwa ndibone naa andime inga ndabujana bulumbu oobo mbwaakandisalila Kilisito Jesu. 13 Bakwesu, tandiliboni kuti ndakabujana kale bulumbu oobu pe; pele cintu comwe camasimpe nceeci: Kwiinda mukuziluba zyintu zyoonse zili musyule akugama buyo zyintu zili kumbele, 14 ndisolekesya kusika ambaakani eeyo mane ndikabujane bulumbu bwakujulu mbwatwiitila Leza kwiinda muli Kilisito Jesu. 15 Aboobo aabo basimide akati kesu, ababe amuzeezo ngoonya ooyu; alimwi ikuti naa kuli cintu cimwi ncomuyeeyela bumbi, Leza ulamuyubunwida muzeezo ooyu uuluzi. 16 Nokuba boobo, kweelana akuyaambele nkotwacita kale, atuzumanane kweenda kabotu acilengwa nciconya eeci. 17 Bakwesu, nyoonse amwiiye ndime, alimwi amubalangisye aabo beenda munzila yeendelana acikozyanyo ncitwakamupa. 18 Nkaambo mbanji mbondakali kubandauka lyoonse pele lino mbondibandauka kumwi kandilila, ibeenda kabali basinkondo bacisamu cakupenzyezya ca Kilisito. 19 Mamanino aabo ndunyonyooko, leza wabo ndida lyabo, ibulemu bwabo mubwini bujatikizya zyintu zijazya nsoni nzyobacita alimwi mizeezo yabo baibikkide azyintu zili anyika. 20 Pele ibusicisi bwesu buli kujulu, alimwi caluyandisisyo tulangila mufwutuli uuzwa nkuko, Mwami wesu Jesu Kilisito, 21 ooyo uuyoobelesya nguzu zyakwe zitalivwulili kusandula mibili yesu yaansi kuti ibe mbuli mubili wakwe wabulemu akubombya zyintu zyoonse kulinguwe.\n^ Nkokuti, ibantu basesemya mubukkale bwabo.\n^ Nkokuti, aabo ibapalula.


Melechizedeki: Mwami Waciindi a Mazuba Aacizya Print\nMelechizedeki: Mwami Waciindi a Mazuba Aacizya\nLumwi lwiimbo lwakalaa mpuwo kumatalikilo aamyaka ya 1970 lwakali kutalisya aamabala aayasa kumoyo aakuti: “Ikuti cifwanikiso kaceelene amajwi aali cuulu, nkaambo nzi ncetapenti buyo cifwanikiso cako?1\nCifwanikiso caambwa kuti “nkupenta mabala aali cuulu”, nkaambo cifwanikiso nociba cakulambaika misyobo-misyobo, nokuba cifwanikiso cakusimba aamuncini uufotola, citondezya makani aanga ayandika kupandululwa mumabala akulembwa mumapeeji manjaanji, pele nokuba leelyo, zimwi zibeela zyamakani aayo inga zyalangilwa kusiigwa anze.\nIzitondezyo nzifwanikiso zya Mizeezo eezyo zitondezya cintu cinga caambwa mumabala aali cuulu mu Mangwalo. Citondezyo citondezya mulumbe mupati uunga wainda muvwi kuti nikwatali citondezyo. Umwi mukonzyanyo mupati mu Bbaibbele ujanwa muli Johane Mubbizyi naakali kwaamba Mufutuli kuti “Mwanaambelele ookwa Yahuwah uugwisya zinyonyoono zyanyika. ” (Johane 1:29, KJV). Kakwiina mabala aamwi aambwa aawo, eeci caambwa inga cafwamba kuletela mizeezo yamuntu eeco cicitwa mucituuzyo cakununuzya muntu wakawida mucinyonyoono.\nAcimwi citondezyo nkocili mu Mangwalo, ciiminina Melechizedeki. Intembauzyo 110:4 yaamba kuti: “Yahuwah wakakonkezya, alimwi takabweedi musyule pe, Webo uli mupaizi kwa lyoonse alyoonse mumulongo wa Melechizedeki. ”\nEeci cintu cilaa mulimo mupati nkaambo kakuti icintu cini ncocaamba cikoya maambila mbali eelyo mulembi wa bbuku lya baHebulayo nainduluka kwaamba bbala lyomwe-lyomwe lya kampango aaka mu BaHebulayo 7:17: “Nkaambo ooyo uukonkezya wati, Webo uli mupaizi lyoonse alyoonse mumulongo wa Melechizedeki. ” (KJV)\nIBbaibbele lyoonse lilalipandulula lwalyo lini kwiinda muzitondezyo, aboobo cilikke muntu ncayelede kucita muntu nkucengulukila buyo kubbuku lya Matalikilo 14 akwiiya kuti wakalini Melechizedeki mwini acintu ncaakazyibidwe mpuwo.\nMelechizedeki: wakali Mwaalumi wa Maseseke\nMyaka minjaanji kataninga zyalwa Isaka, nguwaapa kuti Abrahamu amwetemwete akuti Sarah amvwugwe kayide kulisekela, eelyo Loti amukwasyi wakwe kabataninga fumpwa akutolwa buzike munkondo yakalwanwa akataa bami baku Kanaani bongaye. Eelyo Abramu naakamvwa maŋunuŋunu aayo, wakabinda kubunganya lumamba lwa balanda bakwe akutandila bafumpi, kuyoosikila kubbazu lya kunyika kulaale, ooko nkwaakakubavwunina boonse bakafumpidwe, antoomwe azintu zyakabbidwe kuzwa mumasi aamumisena.\nMpoonya Abrahamu alumamba lwakwe naakali kupiluka kutozya kumusanza, kwakamuswaanganya muntu umwi uulangika bweenzu kazya kuzyoomuswaanganya. Matalikilo 14:18 aamba kuti, “Mpoonya Melechizedeki mwami waku Salemu wakamuletela cinkwa awaini: alimwi wakali mupaizi wa Leza Mupati ali boonse.”\nMelechizedeki wakali mwami alimwi wakali kupaila “Leza mupati ali boonse, ” Yahuwah. Pele aaka kaano takamanini buyo mpeenya aawa pe. Melechizedeki wakaleleka Abramu, mpoonya awalo wakapa kwakkumi kuli Melechizedeki!\nNaakamanizya kutambula kwakkumi kuzwa kuli Abrahamu, ooyu muntu mweenzu, wakabweeda akuleka kubonwabonwa mumisela yakatobela nsiku alimwi tanabonwa kuzwa ciindi eeco. Tatuzyi pe nkwaakazyila; tatuzyi naa bakali bani bazyali bakwe; tatuzyi ambwaakakkala acuuno ca bwami nokuba naakaba mupaizi wa Yahuwah. Kufumbwa mulumbe wamanjenzyeezya tuukwe busena aawa pe, kwacaala buyo mulumbe uuyandika ngotupedwe. Walo ulibonya buyo kwakaindi kasyoonto alimwi mbweenya mbuli mbwabbuka kulibonya, ulayabaila, pele mumuntu mweenzu ooyu, kusisidwe makani aalaa ziiyo zibotu kapati zya mulimo wa Mufutuli wakabuka kuzwa kubafu.\nMwami wa Bululami\nIzina lini lya, Melechizedeki, liiminina “mwami wabululami. ” Mangwalo atupa mulumbe uutakwe kampenda wa basimilimo baalilwa kucita zintu akubula nguzu pele kabatonkomene ncobeni kusyomeka muli Yahuwah, pele kunyina cilembedwe cili boobo caambilizya Melechizedeki. Aboobo muli ceeci, walo uleelela kapati kuba mucibaka ca Yahushua. Kunyina awumwi muntu wakali kutondeka kuli Messiah mbuli Melechizedeki.\nMulembi wa BaHebulayo wakapandulula kuti:\nLino amuyeeye bupati bwamuntu ooyu mbobubede, wakapegwa kuli sikale Abrahamu cimanyakkumi ca lubono ndwaakaakusaala. Alimwi aabo babana ba-Levi, abanjila bupaizi ncobeni babalilwa kumulawo, kuti basangilwe cimanyakkumi kubantu, nkokuti abalo mbazyalwa ba Abrahamu; pele ooyo uutali walunyungu lwabo wakatambula cimanyakkumi kuzwa kuli Abrahamu akumulongezya walo ngwaakasyomezya zisyomyo. Lino tatukwe muntu uuzumanana kuti musyoonto walongezyegwa aamupati wakwe. Alimwi sunu bantu baide kufwa buyo mbabasangilwa cimanyakkumi, pele walo ulatambula kwa kkumi kuzwa kuli mbabo, kwalo ooko omwe wakasangilwa ngowakapa bumboni bwakuti nkwali alimwi muzumi. Mbwaanga awalo Levi, uutambula cimanyakkumi, awalo wakasangila kwakkumi kuli Melechizedeki kwiinda muli Abrahamu, kwaamba boobo, nkaambo wakacili mucikungu ca wisi eelyo Melechizedeki naakaswaanganya Abrahamu. (BaHebulayo 7:4-10, NKJV)\nMasimpe kuti Melechizedeki wakaleleka Abrahamu, wisi wa Aaroni abamukowa wakwe, akutondezya kuti bupaizi bwa Melechizedeki mbupati kwiinda bwa ba Levi.\nMwami wa Luumuno\nMelechizedeki taakali buyo “Mwami wa bululami. ” Mbwaakali Mwami waku Salemu, wakali “Mwami wa luumuno, ” nkaambo kakuti munzi wa Salemu wiiminina luumuno. Alimwi,\neeci ncitondezyo ceebeka ciiminina Yahushua ooyo waambwa kuti “Mwanaa Mwami wa Luumuno.”\nAabo basyoma baleza botatwe kwaciindi cikubwene bakali kweezyeezya kuti Melechizedeki wakali Muya Uusalala nokuba Kristu kataninga zyalwa. Bamwi balaindizya kuya kumbele kuti Melechizedeki wakali Taata muciimo cabuntu. Nokuba boobo, manjezyeezya aamusyobo ooyu azwide buyo zintu zilubide eezyo zyakacaalizya kuzwa kulusyomo lwa bupaizi bwa baleza botatwe.\nMelechizedeki wakali muntu susu ncobeni. Kunyina pe nociceya mu Mangwalo caambilizya ciimpene aceeco. Aboobo, walo wakali kkwene cakumaninina kutondeka ku Mufutuli, ooyo mu Mangwalo uuyubununwa kuti, awalo wakali muntu uukkwene ncobeni.\nKutegwa anunune mukowa wabantu akaambo kacibi mwaakawida Adamu, Yahushua wakeelede kuba muntu susu wanyama ncobeni. “Nkaambo kwiinda mucibi camuntu omwe banji bakafwa, aboobo luzyalo lwa Yahuwah a cipego ca Mwaalumi omwe, Yahushua Messiah, cakagwasyilizya banjaanji.” (BaLoma 5:15, NKJV)\nAlikke mukonzyanyo (citondezyo) cikkwene buntu ncecakali kukonzya kutondeka cakumaninina kuli yooyo weelede kuba cituuzyo (cinicini) caambwa muzitondezyo eezyo, Yahushua.\nBulangizi bwa Mukristu\nMasimpe kuti Melechizedeki wakali mupaizi alimwi wakali mwami kumwi kali muntu wanyama uukkwene, eeci ciyiisya ciiyo ciyandika cipati caambilizya Yahushua awalo, mbweenya buyo mbwali, mwami alimwi kali mupaizi kumwi kali muntu wanyama uukkwene.\nYahushua, mbweenya mbuli Melechizedeki ooyo wakali kumbele lyakwe,\nawalo wakasalwa kukkala cuuno cipati amulimo mupati ooyu a Yahuwah Lwakwe. Eeci ncecipati cakuti bupaizi bwa Yahushua kabulaa bulemu bwiinda bupaizi bwa baLevi aabo bakakona buyo bupaizi bwabo nkaambo kakuzyalilwa mumukwasyi wabapaizi.\nAlimwi mbweenya [Yahushua] mbwaatakabikkwa bupaizi kakwiina cikonkezyo (nkaambo bakabikkwa bupaizi kakwiina cikonkezyo), pele kwiinda mucikonkezyo cayooyo wakaambilizya nguwe kuti:\nalimwi nsyekwe kubweeda musyule,\n'Webo uli mupaizi lyoonse alyoonse\nkweendelanya a mulongo wa Melechizedeki’”,\nmbombuboobo Yahushua mbwaakaba cikonkezyo ca cizuminano ciinda kubota. (BaHebulayo 7:20-22, NKJV)\nBupaizi bwa baLevi bwakasimpa aciciingano, pele bupaizi bwa Yahushua bunooliko lyoonse alyoonse. Oobu mbobulangizi bwa munaKristu:\nAlimwi kwakali bapaizi banji [baLevi], nkaambo bakalesyegwa bupaizi kwiinda mukufwa. Pele walo [Yahushua], nkaambo kakuti unooli mupaizi lyoonse alyoonse, ulaa bupaizi butacinci. Aboobo ulakonzya kuvwuna cakumaninina aabo baboola kuli Yahuwah kwiinda muli Nguwe, nkaambo lyoonse uponena kwiiminina mbabo mucibaka cabo.\nAlimwi aabo bakanjila bupaizi kukubalwa, nkaambo kakuti lufu lwakali kubakasya kuti kabacibeleka mulimo wabo, pele walo ulakkalilila lyoonse, aboobo tajisi muntu uunga wakkala mucibaka cabupaizi bwakwe. Cali cibotu kuti tube aa Mupaizi Mupati uuli bobuya, uusaalala, uutakwe luuni, uutakwe kampenda, uupambukide kuzwa kuli basizibi akusumpulwa kwiinda julu. Teelede kupaila azipaizyo mazuba woonse mbubonya mbuli baabo bapaizi bapati, nkaambo balo bakali kusaanguna kupailila zibi zyabo, alwabili kupailila zibi zyabantu, pele eeci Yahushua wakacicita mulweendo lomwe naakalituuzya lwakwe mwini. Nkaambo mulawo nguusala bantu mubulengausi bwabo kuti babe bapaizi bapati aabo batakwe nguzu, pele jwi lya cikonkezyo, lyakatobela kumbelaa mulawo ndelisala Mwana kuba Mupaizi uulomene lyoonse mukuyaa myaka. (BaHebulayo 7:23-24, NKJV)\nYahushua, mbweenya mbuli Melechizedeki wakasalwa cigaminina a Yahuwah kuti akkale acuuno ca mulimo waandeene. Aboobo kwiinda mubulowa Bwakwe mbwaakatila, boonse batambula lufu Lwakwe, kubuka kwakwe kuzwa kubafu, amulimo wakwe mumaumi aabo, balaima kunembo lya Yahuwah kubee kunyina nibakacitide cinyonyoono.\nKutegwa umvwe makani manjaanji aa Melechizedeki eceeco ooyu mwami-mupaizi wansiku ncayubununa cijatikizya mufutuli anzila ya lufutuko, kolanga cibeela ca Sikapepele ku WLC cilaa mutwe wakuti “Melchizedeki, Once & Future King.”\n1 “If,” David Gates.


Matalikilo 18 | Bbaibbele lili a Intaneti | Bbaibbele lya Busanduluzi Bwanyika Mpya\nBangelo botatwe baswaya Abrahamu (1-8)\nSara wasyomezyegwa mwana musankwa; waseka (9-15)\nAbrahamu wakombelezezya Sodoma (16-33)\n18 Kuzwa waawo, Jehova+ wakalibonya alimwi kuli Abrahamu akati kazisamu zipati zya Mamure+ eelyo naakakkede amulyango watente, ciindi zuba nolitwa mwaaba. 2 Wakatambya meso aakwe, eelyo wakabona baalumi botatwe kabaimvwi alaale anguwe.+ Naakababona, wakazuza kuyoobacinga, amane wakavwuntama ansi. 3 Mpoonya wakati: “Jehova,* ikuti naa wandifwida luzyalo, ndakomba utandiindilili ndemubelesi wako. 4 Amuleke kaka kuletwe maanzi masyoonto aakusanzya maulu aanu;+ mpoonya mulyookezye munsi aacisamu. 5 Mbwaanga mwaboola okuno kumubelesi wanu, amuleke ndimuletele kankwa kutegwa mukkazike myoyo. Mwamana mulazumanana alweendo lwanu.” Mpoonya balo bakaingula kuti: “Mbubo, kocita mbowaamba.” 6 Aboobo cakufwambaana Abrahamu wakanjila mutente imwakali Sara akumwaambila kuti: “Fwambaana! Leta zipimyo zyotatwe* zyafulaulu, uukande akupanga zinkwa.” 7 Kumane Abrahamu wakalundukila kubutanga bwaŋombe akuyoosala moombe uuboneka kabotu. Wakaupa kumubelesi wakwe, walo iwakafwambaana kumubamba. 8 Mpoonya wakabweza mafwuta amukupa anyama njaakabamba, wababikkila kuti balye. Eelyo wakaima ambali munsi aacisamu nobakali kulya.+ 9 Kumane bakamubuzya kuti: “Ino mukaintu wako Sara uli kuli?”+ Wakaingula kuti: “Mwali mutente.” 10 Eelyo umwi wabo wakazumanana kwaamba kuti: “Masimpe ndiyooboola kulinduwe mwaka uuboola aciindi nciconya eeci, alimwi bona! mukaintu wako Sara uyoozyala mwana musankwa.”+ Lino Sara wakali kuswiilila amulyango watente, mulyango wakali kusyule lyamwaalumi ooyu. 11 Abrahamu a Sara bakalicembeede.+ Sara wakaliindide kale aciimo cakuzyala.*+ 12 Aboobo Sara wakatalika kulisekela mumoyo kati: “Oobu mbundacembaala alimwi awalo simalelaangu mbwaaba mudaala, sena masimpe inga kwaba cindikonda cili boobu?”+ 13 Mpoonya Jehova wakabuzya Abrahamu kuti: “Ino nkaambo nzi Sara ncaaseka akwaamba kuti, ‘Sena masimpe ndiyoozyala mwana mubucembele bwangu?’ 14 Sena kuli cintu cikonzya kumwaalila kucita Jehova?+ Ndiyooboola mwaka uuboola aciindi nciconya eeci, eelyo Sara uyoozyala mwana musankwa.” 15 Pele Sara wakakazya akwaamba kuti, “Kunyina nindaseka pe!” Nkaambo wakaliyoowede. Eelyo Leza wakati: “Inzya! Waseka.” 16 Lino baalumi aaba nobakanyamuka bakatozya kulubazu lwa Sodoma,+ Abrahamu wakali kweenda ambabo kabasindikila. 17 Alimwi Jehova wakati: “Tandikoomusisa Abrahamu ncondiyanda kucita.+ 18 Masimpe Abrahamu uyooba cisi cipati, alimwi masi oonse aanyika ayoolongezyegwa* kwiinda mulinguwe.+ 19 Nkaambo ndamusala kuba mulongwe wangu kutegwa alailile bana bakwe basankwa kuti babambe nzila zya Jehova kwiinda mukucita ciluzi alimwi iceelede.+ Mpoonya mebo nde Jehova ndiyoomupa Abrahamu zyoonse nzyondakasyomezya.” 20 Mpoonya Jehova wakati: “Kulilauka kujatikizya Sodoma a Gomora+ kwalimvwisya, alimwi zibi zyayo nzipati kapati.+ 21 Ndilaunka ndikabone naa kulila ikwandisikila nkwamasimpe akuti naa zibi zyayo zyaindila ncobeni. Ikuti naa takuli boobo, ndilazyiba.”+ 22 Mpoonya baalumi bakazwa aawo akuya kulubazu lwa Sodoma, pele Jehova+ wakasyaala a Abrahamu. 23 Eelyo Abrahamu wakamusikila akumubuzya kuti: “Sena uyoonyonyoona baluleme antoomwe ababi?+ 24 Ino mbuti kuti kakuli balulami bali 50 mumunzi, sena uyoobanyonyoona naa uyakuufwida luzyalo munzi akaambo kabaluleme aaba bali 50 ibali mumo? 25 Tokonzyi kucita boobo pe, ikunyonyoona uululeme antoomwe amuntu mubi, alimwi muntu uululeme takonzyi kweelana amuntu mubi.+ Tokonzyi kucita boobo pe.+ Sena Mubetesi wanyika yoonse takonzyi kucita ciluzi?”+ 26 Mpoonya Jehova wakati: “Ikuti mu Sodoma ndajana bantu baluleme bali 50, ndiyakuufwida luzyalo munzi woonse akaambo kabantu aabo.” 27 Pele Abrahamu alimwi wakati: “Mpaawa ndalisungula kwaambaula a Jehova kakuli ndili bulongo buyo amulota. 28 Ino kuti baluleme kabali buyo 45, sena uyakuunyonyoona munzi woonse akaambo kabali musanu babulide?” Mpoonya Leza wakati: “Tandikaunyonyooni ikuti ndajana buyo bali 45.”+ 29 Pele alimwi wakamubuzya kuti: “Ino kuti kwajanika ibali 40 ?” Mpoonya Leza wakaingula kuti: “Tandikaunyonyooni akaambo kabaabo bali 40.” 30 Alimwi wakazumanana kwaamba kuti: “Akaka Jehova utandinyemeni,+ ndalomba ndizumanane kwaamba: Ino kuti kwajanika buyo bali 30 ?” Mpoonya wakaingula kuti: “Tandikaunyonyooni ikuti bali 30 bajanika.” 31 Pele Abrahamu wakazumanana kwaamba kuti: “Mpaawa ndalisungula kwaambaula a Jehova: Ino kuti kwajanika buyo bali 20 ?” Mpoonya Leza wakaingula kuti: “Tandikaunyonyooni akaambo kabaabo bali 20.” 32 Kumamanino wakati: “Akaka Jehova utandinyemeni pe, pele ndalomba ndaambe buyo kamamanino: Ino kuti kwajanika buyo bali 10 ?” Mpoonya Leza wakaingula kuti: “Tandikaunyonyooni akaambo kabaabo bali 10.” 33 Lino Jehova naakamana kwaambaula a Abrahamu, wakaunka+ eelyo awalo Abrahamu wakajokela kuŋanda.\n^ Abrahamu wakaambaula amungelo ooyo Jehova ngwaakatumide, mbuli kuti wakali kwaambaula a Jehova cacigaminina.\n^ Mu Chihebrayo, “zisuwo zyotatwe.” Zyoonse antoomwe zyakali kulema makkilogilamu aali 10. Amubone Makani Aayungizyidwe B14.\n^ Mu Chihebrayo, “Cilengwa cabamakaintu cakalilekede kale kuli Sara.”\n^ Naa “ayoolijanina cilongezyo.”


INGUZU ZYANDEENE MUBUUMI BWANGU\nMumwaka wa 1929, Frank Morris wakatanta bwato bwakali kuya ku Switzerland. Wakali kuyandisyisya kuti abweze lwendo oolu kwa ciindi cilamfu. Pesi lwendo oolu nolwakazi kuba lwakamu tundulula kapati.\nMubelesi wamubwato wakabikwa kuti kalanga Frank mulweendo oolu wakali kumukiila omuya mwakali koonenwa masiku lyoonse. Kwakali kunga Frank wamana kulya cilyo ca cifumomo wakali kucita zyisobano zyakoolola mubili, pesi taakalimvwa kwaanguluka nkaambo wakali kusololelwa lyoonse mbuli munyama wangidwe lutambo. Mubelesi wa mubwato wakali ku mukazyika Frank mu cuuno. Nokubakuti Frank wajana mweezyina silwendonyina uuyanda kuti baunke mukweendenda mubwato, uyamubelesi wakali kukaka, a kwamba kuti mulimo wakwe wakali wakulanga Frank lyonse.\nFrank wakali muntu mupati, wakajisi kuyandisyisya kuzyiba zyintu mbuli muntu mupati oonse. Pele kumwi wakali moofu. Mubelesyi wa mubwato wakazyi kuti Frank takonzyi kulicitila zyintu alike.\nEelyo Frank wakali kukwelwa ooku a kooku mbuli cibbudu. Pesi buumi bwa Frank ku Switzerland bwakaa kucinca kapati. Kaacili kokuya, wakamvwa lwiiyo lwa babwa bayiisyidwe kusololela bantu boofu.\nKukujoka ku America wakaltelezya mubwa (German shepard) wazyina lya Buddy. Frank watalika imbunga itegwa Liso libona, yalo eeyi imbunga izyibidwe kapati nyika yoonse mazuba aano.\nLino a Buddy ambali lyakwe, Frank wakalikukozya kuunka kufumbwa nkwayanda kuunka ciindi coonse. Eeci cakamupa kumvwa kwaanguluka kwatakaliko lyoonse. Kucitondezyo cimwi ca kaliko caba syimubweza twaambo cakusotoka mugwagwa mumunzi mupati wa New York. Buddy wakamusololela syimalelo wakwe kabotu akati ka mugwagwa wakali kutiyaana myootokala ooku a kooku. Nkaambo wakali kumusyoma Buddy, Frank wakasotoka mugwagwa kakunyina a mapenzi pe. Ba syimubweza twaambo balaameso cakabayumina kusotoka; ategwa umwi wabo waka badela mootokala kuti umusotosye mugwagwa.\nMumapepa acilila tuya kwiiya Muuya Usalala, musololi uuyanda kuti swebo tubike maumi eesu mumaanza aakwe. Toonse tulakakilwa nkaambo kabuntu bwesu, aboofu bwakutazyiba cintu ciyandika mubuumi bwesu.\nZyintu mubuumi zilafwambaana kapati akutwiindila cakuti zyimwi ziindi tutandila buya kutegwa tucikonzye.\nNokuba boobu tuleezyeezya kubika maumi eesu cakumaninina mu musololi. Pesi ncotuyakujana cilindila omwe omwe sesu ncakuti: tuyakujana lwaanguluko lwini anguzu mukubika lusyomo lwesu mu Muuya Usalala kuti ukatusololele mu maumi eesu.\n1. MWIIMINIZI WA KLISTU MUNYIKA\nCiindi Klistu naakali afwaafwi a kuunka kujulu, wakasyomezya ba syiciiya bakwe icipego cinyina muulo:\n"Nokuba boobo ndamwaambila kasimpe kuti; Ncibotu kuli ndinywe kuti ndiinke. Nkaambo ndatainka, MUGWASYI takooyoosika kulindinywe; pele kuti ndainka, ndiyoomutumina nguwe... MUUYA WA BWINI, asika, UYOMWEENDELEZYA mubwini boonse... UYONDILEMEKA nkaambo uzootola zyangu uzoozubulula kulindinywe." - Johane 16:7, 13, 14.\nMumuzeezo usetekene, Jesu wakalikuyandika kujoka kujulu mbuli mwiiminizi wesu kumbele lyacuuno caLeza alimwi "atwiminina kumbele kwaLeza" (Ba Hebulayo 9:24). Nokuba kuti mwami wesu wakagagailwa ulatwiiminina kujulu, tulijisi Muuya Usalala walo UUTULAYA a UTWEENDELEZYA omuno munyika. Walo ngo mwiiminizi wa Jesu. Naakali mu nyika Jesu wakakambauka mbuli muntu wanyama aboobo taakali kukozya kuba koonse koonse kuciindi comwe. Pesi walo Muuya Usalala ulakonzya kulaya akusololela bantu banji mumasena aandeene kuciindi comwe. Klistu ulacita koonse nkotuyanda kwiinda mu Muuya Usalala.\n2.\tMUUYA USALALA NGUNI?\nBunji bwesu tukonzya kweezyeezya mbwabede Leza naa twayeeya antela muzyali uli kabotu ulaaluse ngotwakazyi. Eelyo tulakonzya ku mubika Jesu mwana mucifwanikiso nkaambo wakapona ano ansi andiswe. Pesi nciyumu kuyeeyela Muuya Usalala mbuli mboubede. Nkaambo tatukozyi kweelanya a muntu pe. I Bbaibbele pesi lila twaambila makani a Muuya Usalala:\nBube bwa muntu. Jesu ncaakali kwaamba Muuya Usalala wakaamba omwe wa bu Leza kubika antoomwe a Taata Leza a mwana:\n"Nkaambo kaako kamuya mukabayiisye bantu bamisyobo yoonse, akubabapatizya muzyina lya TAATA a lya MWANA a lya MUUYA USALALA." - Mateyo 28:19.\nMuuya Usalala ujisi bube bwa muntu: I muzeezo (Ba - Roma 8:27) maanu (1Ba - Korinto 2:10); kumvwa luyando kuli ndiswe (Ba - Roma 15:30); kulimvwa kuusa twacita cinyonyoono (Ba - Efeso 4:30; Inguzu zya kuiisya (Nehemiya 9:20); anguzu zya kutusololela.\nKutola lubazu mukulenga. Muuya Usalala wakatola lubazu mukulenga nyika yesu eeyi antoomwe a Taata, a Mwana.\n"Kumakankilo Leza wakalenga julu anyika... A MUUYA WA LEZA wakali kweendenda atala aa meenzyi" (Makankilo 1:1, 2).\n3.\tMILIMO YA MUUYA USALALA\n(1) Kusandula moyo wa muntu. Jesu naakali kwaambila Nikodemo wakaambisya mulimo wa Muuya Usalala mbousandula moyo wa muntu:\n"Ndakwaambila kasimpe, muntu ATAZYALWA A MAANZI a muuya takonzyi kunjila mu bwami bwa Leza." - Johane 3:5.\n"Kuzyalwa a muuya" caamba kuti Muuya ulatupa kutalika kupya. Eeci cilainda asyoonto a kucinca ciimo cesu. Muuya ulatusandula mukati aanze, kuzuzikizya cisyomyo: "Njoomupa moyo mupya" (Ezekieli 36:26).\n(2) Kutuyeezya kulubizya kwesu akutupa kuyandisisya kuti tusetekane,mubululami:\n"Walo (Muuya Usalala) asika uyoipa mulandu inyika AAZIBI a BULULAMI alubeteko." - Johane 16:8.\nKuti naa mwaanvwa makani akusanduka kwa buumi bwa muntu bwatakali kabotu kuzya ku mwami Leza akuba muntu muzyali uuli kabotu, muyeeye kuti kuntaamu yomwe yomwe yakuba kabotu cakacitika nkaambo ka kupetekezya kwa Muuya Usalala.\n(3) Kutusololela mu buumi bwa bu klistu bwesu. Klistu ulaambaula kuli ndiswe kwiinda "mujwi ndilyona lisyoonto" lya Muuya.\n"Nakuba kuti wacengulukila kululyo na kulumwesyi, nkabela matwi aako ayoomvwa ijwi kusule lyako, liti, "njeeyi inzila; amweende muli njiyo." - Isaya 30:21.\nKwiinda muzibulo zyaba habupampu, zyakabikwa ba simacaaca (TVs) lyoonse balaleta zifwanikiso a masyu abantu kuzwa kuzisi zyili kule mumaanda eesu. Muuya Usalala uli buyo asyoonto mbuli zibulo eezyi aasyoonto kwiinda muli Leza kuleta Klistu kuzwa notumuyandisyisya. (Johane 14:15-20).\n(4) Kutugwasya mu buumi bwesu bwa kupaila.\n"Tatuzyi zyotweelede kupailila,PELE WALO MUUYA ULATUGWASYA munkopano zyesu... kwendelana aluyando lwa Leza." - Ba Roma 8:26, 27.\nNotupengana kujana majwi,Muuya Usalala ngutupailila. Notutyompwa tulalila kuli Leza, Muuya Usalala ulakomezya kulila kwakulomba kwesu akukusandula kuba mupailo wanguzu kumpela aa cuuno ca Leza kwalo Jesu nkwatwiiminina.\n(5) Kukomezya bube abukale bwa bu klistu. Muuya ucita kuti muntu utazyali mu Muuya abe aa busani bubotu mbuli cisamu cikomena mu mbolezi akuzyala micelo ya misyobo- misyobo:\n"PELE MICELO YA MUUYA njeeyi, Luyandano; Lukondo, Luumuno, Busicamba, Buuya, Bubotu, Lusyomo, Lubomba a kulyeendelela." - Ba - Galatiya 5:22, 23.\nIkuba aa mucelo wa Muuya citondezya kuti swebo twaswaanganizigwa ku cisiko, Jesu (Johane 15:5). Jesu ulakozya kukala mulindiswe kwiinda mu nguzu zya Muuya.\n(6) Kutubamba kuti tube ba kamboni. Jesu wakasyomezya:\n"KWALO MUYOOTAMBULA NGUZU, wasika alindinywe MUUYA USALALA; MUYOBA BAKAMBONI BANGU... kusikila kumamanino anyika." - Incito1:8.\nBoonse balisungula bakonzya kuba ba kamboni kwiinda mu Muuya Usalala. Tatukonzyi kupa bwinguzi boonse, pesi muza uukonzya kutupa kaambo kakwaamba kakonzya kunjila mumoyo amumizeezo. Basyisyimi bakajana buyumuyumu kwaambaula kaitanasika Pentekoste, pesi noyakasika Muuya wakasika baka kambauka makani aa Klistu canguzu cakuti ba "kasandamuna nyika" (Incito 17:6).\n4.\tZYIPEGO ZYA MUUYA\nMangwalo apa kwaandaanya akati ka zyipego zipegwa ku bakondwa boonse zya Muuya Usalala kuzwa ku mwami Leza kuti zibagwasye kuzwidilila mu buumi bwa bu klistu bwabo, a zipego zyaandeene zya muuya zyipegwa ku bakondwa kuti zibagwasye kubeleka mulimo wa mwami munzila zyaandeene.\n"Walo (Klistu) ciindi naakaunka kujulu, wakasololela baange munzila zyakwe alimwi wa kaabila bantu zipego.... Nkabela BAMWI wakabapa kuti babe BAPOSTOLO, bamwi kuti babe BASYINSYIMI, bamwi kuti babe BAKAMBAUSI, abamwi kuti babe BEEMBEZI a BAMAYII, akuyisya Bantu mulimo wa Leza." - Ba - Efeso 4:8, 11-12.\nMu klistu omwe omwe tatambuli zyipego zyoonse, pele bamwi bakonzya kutambula zipego zyinji kwiinda beenzinyina; Muuya "ulaabila umwi a umwi, mbuli mbwayanda" (1Ba-Kolinto 12:11). Muuya ulapa uukondwa omwe omwe mbuli ku mulimo wakwe waandeene kwiinda mumuzeezo wa mwami Leza. Leza ulizyi ciindi a busena bwa kupa zipego ziti kaleleke bantu bakwe a cikombelo cakwe.\nZimbi zyipego zya muuya zilajanwa ku 1Ba-Kolinto 12:8-10 busongo, luzyibo, lusyomo, kuponya, kuyinsyima, kukanana mumyambo yandeene (misyobo), busongo bwa kupandulula myaambo (V 8-10).\nPaulu ulatwaambila kuti "lino amusukamine zipo ziinda kugwasya," ulayugizya akuti, "pele njakutondezya inzila mbotu kwiinda zyoonse." (1Ba-Kolinto 12:31). Cibeela caamba luyando (1Ba-Korinto13) cicilila caambisya "Inzila imbotu kapati" yalo ili nje nzila ya luyando. Alimwi luyando mucelo wa muuya (Ba Galatiya 5:22).\nKuyandisyisya kwesu nkwakuti swebo tweelede ku yandaula mucelo wa muuya twamana tulekele muuya kuti waabanye zyipego kulindiswe "mbuli mbwayanda" (Ba-Kolinto 12:11).\n5. KUBOOLA KWA MUUYA KU PENTEKOSTE\nKubuzuba bwa Pentekost, muuya wakasika mubunji kuzuzikizya cisyomyo ca Jesu: "Kwalo muyootambula nguzu wasika alindinywe Muuya Usalala;alimwi muyooba ba kamboni bangu... kusikila kumamanino aanyika." Incito 1:8).\nKu Pentekoste muuya wakacita kuti Baapostolo bakambauke mulumbe kabotu kabotu mumilaka yaandeene yabantu "kuzwa ku zyisi zyoonse munyika" (Incito 2:3-6).\nBamwi basicikolo ba Bbaibele beelanya kuboola kwa muuya mbuli mupeyo wafwambaana antela imvula yafwambaana kuwa cilimo ku Palestine (Joeli 2:23). Kuboola kwa muuya ku Pentekoste wakali mbuli "mvula yafwambaana icilimo iicita kuti inseke zyimene akupa busani ku cikombelo cina Klistu kacitana komema.\n6.\tMVULA NCALIZYI YA MUUYA\nCisyisyimi mu Bbaibele caamba buzuba buyoosika muuya wa Leza no uyootilwa mbuli mvula ku cikombelo, kuyumya yumya ba syicikombelo kuti babe ba kamboni (Joeli 2:28, 29).\nZyuulu zya myaka lino zyainda lino mulumbe walufutuko wamwaigwa mumasena manji manji aanyika. Lino nceciindi ca "mvula ya mamanino" kuti ibizwisye inseke, kucita kuti zyetebulwe.\nEelyo mazuba naaya kumana kacitanasika ciindi ca ku boola kwa Jesu kwabili, mwami Leza uya kucita kuti bantu bakwe basyomeka akukondwa, balibambile kuya kujulu kwiinda mu kutila kupati kwa Muuya wakwe.\nHena mulaimvwa "imvula yakusanguna" ya muuya mu buumi bwenu yalo ibamba cikombelo kuti citambule "mvula yamamanino" ya muuya? Hena mupona buumi buzwide muuya? Mbuli mbomupegwa nguzu, muyakuleka hena kuti Leza amubelesye kumwaya makani aa luyando lwakwe lupati a kuboola kwakwe kuli afwaafwi?\n7. ZINTU ZIYANDIKA KUTI TUTAMBULE MUUYA USALALA\nMuuya Usalala nowakabasikila ku Pentekoste aabo bakamvwa mulumbe wakacita kuti balile a kwaamba kuti "Bakwesu, ino tucite buti?" (Incito 2:37).\nNdilyonya Petro wakabaambila kuti, "AMUSANDUKE MUBAPATIZIGWE, umwi aumwi, muzina lya Jesu Klistu, mujatilwe zibi zyanu. NOMUTIITAMBULE CIPEGO CA MUUYA USALALA." - Incito 2:38.\nKusanduka akusiya buumi bwa cinyonyoono akuboola kuli Klistu nje nzila iyandika kuti swebo tutambule cipego ca Muuya Usalala.\nKucita kuti muuya utilwe kuli ndiswe, tweelede kuti tu taangune tusanduke akubika maumi eesu muli Klistu. Jesu ulaambisya kulisungula kumucilila aku mulemeka kuti ncecimwi cintu ciyandika kuti tutambule Muuya Usalal. (Johane 14:15-17).\n8.\tBUUMI BUZWIDE MUUYA\nKatanazwa munyika, Jesu wakaambila Ba siciiya kuti:\n"Mutazwi mu Jerusalemu, pele mucilindile CIISYOMEZYO ca Taata... nkaambo Johane WAKABAPATIZYA A MAANZI, kwalo nywebo kaatanainda mazuba manji manji MUYOOBAPATIZYA AMUUYA USALALA." - Incito 1:4, 5.\nCiindi a ciindi mangwalo alaamba kuti mu klistu weelede "Kuzuzyigwa a Muuya Usalala" (Incito 2:4; 4:8; 4:31; 6:3; 6:5; 7:55; 9:17; 13:9; 13:52; 19:6). Muuya Usalala ucita kuti buumi bwa mu klistu buzulile alimwi bubote nkaambo buumi buzwide muuya busika mpayanda Klistu kuti swebo tube mbubo.\nNaakali kupandulula buumi buzwide muuya, Paulo wakapa mupailo ooyu ku bakondwa boonse:\n"Ndakomba kuti bulemu bwakwe bugambya bucite kuti kujanza lya muuya wakwe muyumisigwe canguzu mubuntu bwanu bwamu myoyo, MBULI NGUZU ZYAKWE ZYIBELEKA MULI NDISWE" (Ba Efeso 3:16, 17, 20). Mbubona mbuli Frank mbo a sololelwa a mubwawakwe Buddy, tulakonzya a Muuya Usalala usololela mukati mulindiswe kucita kwiinda lyoonse.\nKwiinda mukuyandisyisya kupya akulimvwa bupya, tulacikonzya kuya kumbele canguzu kuleka kutandila buya mumapenzi ngotujana munyika. Kulimvwa buumi buzwide mu muuya tulimvwa bupya buzuba a buzuba kwiinda mu kupaila a kubala Bbaibele. Kupaila kutuleta afwaafwi a Klistu, a kubala Ijwi lya Leza tukonzya kubona zintu zinji zyajisi. Zyimwi zintu zilatusinkila kuli Klistu cakuti zyikozya kulesya kuti a tutilile Muuya Usalala unyina muulo.\nOobu mbotukomena akugusya zyilengwa zyibi a micito nkutegwa tukomene mubube bwesu. Ba-Roma 8 lipa bupanduluzi bukankamanisya bwa buumi buzwide muuya. Amulibale nomukonzya eelyo mulabona kuti ziindi zinji buti Paulo mbwa tondeka ku "Muuya" kuti zye nguzu zijisi buumi bwa bu klistu.\nHena mwakabujana buumi bukankamanisya buzwide Muuya? Hena mulalimvwa kuti Muuya nkwali mu buumi bwenu? Hena mulazimvwa nguzu zyamupa muuya? Amujalule buumi bwenu kunguzu zipati kapati kwiinda nguzu zyoonse munyika.


JW Buumi alimwi Anciito Mulongo Wamabungano January 25-31, 2016\n“Yehova Ulisuni Basebenshi Beshikulyaaba”: (Mami. 10)\nEsila 7:10—Esila wakalibambila mumoyo\nEsila 7:12-28—Esila wakalibambila kuboolela kuJelusalemu\nEsila 8:21-23—Esila wakashoma ayi Yehova ulashitilisha basebenshi Bakwe\nEsila 9:1, 2—Ino kweebana abaswamashi kwakaleta mapensho nshi? (w06-CG 1/1 20 p. 26 pala. 1)\nEsila 10:3—Ino ngumulandu nshi baana bakatandwa pantu pomwi abanakashi? (w06-CG 1/1 p. 26 pala. 2)\nKubelenga Baibo: Esila 7:18-28 (Mami. 4 na kuceyawo)\nCiindi cakutaanguna: (Mami. 2 na kuceyawo) amupe mwine ŋanda buloshuwa ya Makani Abotu, akubandikakwe ciiyo 8, mwiipusho wakutaanguna, palagilafu 1. Amwaambe nsheshi mukabandike na mukabooleleeko.\nKuboolelaako: (Mami. 4 na kuceyawo) Amucite citondesho ca nsheenga mwaamba na mwaboolelaako ku muntu ngomwakapa buloshuwa ya Makani Abotu. Amubandikaakwe ciiyo 8, mwiipusho wakutaanguna, palagilafu 2. Amwaambe nsheshi mukabandike na mukaboole.\nCiiyo ca Baibo: (Mami. 6 na kuceyawo) Amucite citondesho citobonesha mbweenga mwacita ciiyo ca Baibo kusebensesha buloshuwa ya Makani Abotu, ciiyo 8, mwiipusho 2.\n“Sheenga Shatucafwa Kushimikila Kabotu—Kubamba Nsheshi Mukabandike na Mukabooleleeko”: (Mami. 7) Kubandikishanya. Amucite citondesho kwiinda mukweebela vidyo ya lwiiyo yamu January itotondesha beshikushimikila kababamba nsheshi bakabandike bakuboola, pesule lyakwaabila Ngazi Yamulindizi alimwi abuloshuwa ya Makani Abotu.\nShitoyandika Mulibungano: (Mami. 8)\nCiiyo ca Baibo Calibungano: ia-CG mutwi. 7 mapa. 15-27, kwiindulukaamo p. 66 (Mami. 30)\nLwiimbo 120 alimwi Amupailo\nBuumi bwa Bwineklistu Alimwi Anciito Yesu Mulongo wamu January 25-31, 2016


Matalikilo 37 IBBAIB63 - Lino Jakobo kakede munyika - Bible Search\nMatalikilo 36 Matalikilo 38\nJosefa mbwaakaba muzike mucisi ca-Egepita\n1-Lino Jakobo kakede munyika yabweenzu bwabamawisi, nkokuti munyika ya-Kanana. 2-Ngaaya makani aamazyalani aa-Jakobo, Josefa naakajisi myaka iili ikumi amusani aibili, wakali kweembela imbelele abakulana bakwe, Kali mulombe antoomwe abana ba-Biliha abana baZilipa banakazi bawisi, nkabela Josefa wakaletela wisi makani aabo mabi. 3-Israyeli kayandisya Josefa kwiinda bana bakwe boonse nkaambo kali mwana wabucembele bwakwe, nkabela wakamucitila ijansi lili amaboko. 4-Pele bakulana bakwe, nebakabona kuti wisi ulamuyandisya kwiinda beenzinyina, bakamusula, kabataamba caluumuno kulinguwe.\n5Lino Josefa wakalota ciloto, walwiida bakulana bakwe, nkabela bakaindilila kumusula. 6Wakabaambila kuti, Amuswiilile eci ciloto ncindalota. 7-Ndakabona kuti twakali kwaanga misunta yamaila mukati kamuunda, elyo musunta wangu wakabuka, waimikila, amisunta yanu yakuuzyunguluka, yaukotamina. 8Mpawo bakulana bakwe bakamwaambila kuti, Ma! Sa uyooba mwami wesu? Sa uyootweendelezya swebo? Nkabela bakaindilila loko kumusula nkaambo kaziloto zyakwe amajwi aakwe. 9-Mpoonya awo wakalota ciloto acimwi, walwiida bakulana bakwe, wati, Amuswiilile! Ndalota cilota acimwi. Ndalota kuti izuba amwezi anyenyeezi zili ikumi aimwi zyoonse zyandikotamina. 10-Wakalwiida wisi abakulana bakwe, nkabela wisi wakamutapatila, wati, Ma! Ncilotonzi eci ncowalota? Sa ncobeni tuzoosika, mebo abanyoko abakulana bako, kukukotama ansi kunembo lyako? 11-Lino bakulana bakwe bakali kumufwida ibbivwe, pele wisi wakajata majwi mumoyo wakwe.\n12Lino baku la na bakwe bakainka kuyooembela imbelele zyawisaabo ku-Sekemu. 13Nkabela Israyeli wakaambila Josefa kuti, Bona! Sa bakulana bako tabali mukweembela ku-Sekemu? Koza, nkutume kulimbabo. Wakavuwa kuti, Ndaya. 14-Wakamwaambila kuti, Mbubo, koya, ukabone bakulana bako na bali kabotu, azyalo imbelele na zili kabotu, uzoondaambile makani, Aboobo wakamutuma kuzwa kukuti lya-Hebroni, nkabela wakasika ku-Sekemu. 15Lino umwi muntu wakamujana ulaingaila musokwe, nkabela oyo muntu wakamubuzya kuti, Uyandaulanzi? 16-Wakavuwa kuti, Ndayandaula bakulana bangu, Wence undaambile na baleembelelai? 17-Wakati, Bazwa okuno, nkaambo ndakamvwa majwi aabo aakuti, Katuya ku-Dotani. Amvwe obo Josefa wakatobela bakulana bakwe, wabajana ku-Dotani. 18-Pele naakacili kule, bakamubona, nkabela naatakaina kusika, bakamuvwiya kuti bamujaye. 19Bakaambilana umwi aumwi kumweenzinyina kuti, Ngooyo siziloto wasika. 20-Atweende, tumujaye, tumuwaale muli limwi lyamalindi, lino tulaamba kuti, Cinyama cibi camujaya. Tulabona na ziloto zyakwe zilaba buti. 21-Pele Rubeni naakamvwa, wakamuvuna mumaanza aabo, wati, Tutamujayi pe. 22Rubeni wakabaambila kuti, Mutatili bulowa pe; amumutumpukisye omo mudindi elyo lyamubbuwa, pele mutamubikili maanza aanu, Wakaamba obo kuti amuvune kumaanza aabo akumupilusya kuliwisi. 23Elyo Josefa naakasika kufwaafwi kubakulana bakwe, bakamusamununa ijansi lyakwe, ijansi idamfu lili amaboko ndyaakasamide, 24elyo bakamujata, bamutumpukizya mudindi. Idindi lyakali maya, kamutakwe maanzi mulindilyo.\n25-Lino bakakala kulya insima, nkabela nibakatambya meso aabo bakabona inkamu yabasinyenda ba-Ismayeli balazwa ku-Gileadi, bali ankamele zyabo ziyumwide zilisyo amisamu atununkilizyo, balaya kuzisambala ku-Egepita. 26-Mpawo Juda wakaambila beenzinyina kuti, Cilatugwasyanzi na twajaya mwanike wesu akuvumba bulowa bwakwe? 27-Atweende, tumusambale kuba-Ismayeli, pele tutamutambiki maanza esu, nkaambo ngumwanike wesu, ninyama yesu, Nkabela beenzinyina bakamuswiilila. 28-Elyo basambazi ba-Midyani nibakainda, bakagwisya Josefa kuzwa mudindi, bamuulisya kuba-Ismayeli mali aansiliva aali makumi obile, aboobo bakasisya Josefa ku-Egepita.\n29-Mpawo Rubeni naakaboola kudindi akujana kuti Josefa tacimo, wakadeluula zyakusama zyakwe, 30-wapiluka kubeenzinyina, wati, Mwana taciwo. Lino mebo, njiinke kuli? 31Elyo bakabweza ijansi lya-Josefa, bajaya mujembwe wampongo, bajovweka ijansi mubulowa. 32-Nkabela bakatuma ijansi lili amaboko kuliwisaabo, bati, Twajana eci. Langa, ubone na ndendilyo ijansi lyamwanaako na pe. 33-Mpoonya awo wakaliziba, wati, Ndejansi lyamwanaangu. Cinyama cibi camulya. Ncobeni Josefa wadeIuulwa. 34-Lino Jakobo wakadeluula zyakusama zyakwe, wasama zisani zyamasaka mucikungu cakwe, walila mwanaakwe mazuba manji. 35-Nkabela bana bakwe balombe abana bakwe basimbi boonse bakabuka kuti bamuumbulizye, pele wakakaka kuumbulizigwa. Wakati, Ncobeni njooselukila mukabanda mwaabede mwanaangu cakulila. Mbuboobo wisi mbwaakamulila. 36-Pele ba-Midyani bakamuulisya mu-Egepita, Bakamuulisya kuli-Potifara, umwi wabasilutwe wa-Farao, sikulanga wabasikutabilila.


Lufwu lwa Jesu Alimwi Abubuke Bwakwe—Mbozikonzya Kumugwasya\nAMUBALE MU Acholi Afrikaans Albanian Amharic Arabic Armenian Aymara Bulgarian Cambodian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Chiyao Chokwe Cibemba Cinyanja Croatian Czech Dangme Danish Dutch Efik English Estonian Ewe Finnish French Ga Garifuna Georgian German Greek Guarani Haitian Creole Hausa Hebrew Hiligaynon Hiri Motu Hmong (White) Hungarian Iban Igbo Iloko Indonesian Isoko Italian Japanese Kazakh Kikamba Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Lingala Lithuanian Luganda Lunda Luo Luvale Macedonian Malagasy Maltese Mam Mambwe-Lungu Maya Mazatec (Huautla) Mixe (North Central) Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Ayacucho) Quechua (Bolivia) Quichua (Imbabura) Romanian Runyankore Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Wayuunaiki Wolaita Xhosa Yoruba Zande Zapotec (Isthmus) Zulu\nMAKANI AAYEEME AMUTWE UULI ACIVWUMBYO | JESU ULAFWUTULA—KUZWA KUNZI?\nLufwu lwa Jesu Alimwi Abubuke Bwakwe—Mbozikonzya Kumugwasya\n“Kosyoma Mwami Jesu, eelyo ulafwutulwa.”—Milimo 16:31.\nMajwi aaya aatalubiki akaambwa amwaapostolo Paulo alimwi a Sila ciindi nobakaambila mulindizi wantolongo mudolopo lya Filipi. Ino majwi aaya aamba nzi? Kutegwa tumvwisye kusyoma muli Jesu mbokuswaangene akufwutulwa kulufwu, cakusaanguna tweelede kuzyiba kaambo ncotufwida. Atulange-lange Bbaibbele ncoliyiisya.\nBantu tiibakalengelwa kuti kabafwa\n“Jehova Leza wakabweza muntu akumubikka mumuunda wa Edeni kutegwa kaulima akuulanganya. Alimwi Jehova Leza wakalailila muntu ooyu kuti: ‘Kuzisamu zyoonse izili mumuunda ulakonzya kulya akukkuta. Pele cisamu cakuzyiba bubotu abubi, toyelede kulya kulincico pe, nkaambo mubuzuba mboyoolya kulincico, ncobeni uyoofwa.’”—Matalikilo 2:15-17.\nLeza wakabikka muntu wakusaanguna Adamu mumuunda wa Edeni, nkokuti muparadaiso yaanyika yalo iyakazwide banyama bamusyokwe alimwi azisyango zibotu loko. Kwakali azisamu izyakali kuzyala micelo yalo Adamu njaakali kukonzya kulya cakwaanguluka. Nokuba boobo, Jehova wakaambila Adamu kuti taakeelede kulya kucisamu comwe, alimwi wakamucenjezya Adamu kuti, ikuti naa walya inga wafwa.\nSena Adamu wakacimvwisya ncaakaambilwa? Wakalizyi mbolubede lufwu; nkaambo wakali kubabona banyama kabafwa. Ikuti Adamu naakalengelwa kuti uyoofwa mukuya kwaciindi, nkokuti kucenjezya kwa Leza nokwatakagwasya. Pesi bwini mbwakuti, Adamu wakalizyi kuti, naa wamumvwida Leza alimwi akutalya mucelo wacisamu eeco, wakali kuyoopona kukabe kutamani—naatakafwa pe.\nPesi bamwi basyoma kuti cisamu cakali kwiiminina koonana, pele aayo taali masimpe pe. Kayi Jehova wakali kuyanda kuti Adamu amukaintu wakwe Eva ‘bazyalane bavwule bazuzye nyika akuyeendelezya.’ (Matalikilo 1:28) Mulawo ooyu wakali kwaamba cisamu cini kucigama. Cisamu eeci Jehova wakaciita kuti “cisamu cakuzyiba bubotu abubi” nkaambo cakali kwiiminina nguzu nzyajisi zyakusala cibotu naa cibi kujatikizya bantu. Naatakalya mucelo wacisamu eeco, Adamu naakatondezya kuti ulamumvwida Leza, alimwi naakatondezya kuti ulamulumba ooyo wakamulenga akumupa zileleko zinji kapati.\nAdamu wakafwa nkaambo tanaakamvwida Leza\n“Kuli Adamu [Leza] wakati: ‘Akaambo kakuti . . . walya kucisamu ncindakakulailila kuti, toyelede kulya kulincico, . . . uyoozwa nkasaalo kutegwa ujane cakulya kusikila ukajokele kubulongo, nkaambo ooko nkookazwa. Nkaambo uli bulongo, aboobo uyoojokela kubulongo.’”—Matalikilo 3:17, 19.\nAdamu wakalya mucelo wacisamu ncaakakasyigwa. Kutamvwida ooku akali makani mapati. Ooku kwakali kuzanga, kunyansya alimwi akutabikkila maano kububotu boonse Jehova mbwaakamucitila. Kwiinda mukulya mucelo ooyo, Adamu wakamukaka Jehova, wakasala kulyeendelezya, calo cakasololela kumapenzi aataambiki.\nMukuya kwaciindi, Adamu wakafwa mbubonya Jehova mbwaakaamba. Leza wakalenga Adamu kuzwa “kubulongo bwaanyika” alimwi wakamwaambila kuti wakali ‘kuyoojokela kubulongo.’ Naakafwa Adamu, kunyina naakapona kubusena bumbi naa kupona kali muciimo cimwi pe. Wakanyina buumi mbubonya mbobubede bulongo ooko nkwaakazwa.—Matalikilo 2:7; Mukambausi 9:5, 10.\nTulafwa nkaambo tuzwa kuli Adamu\n“Mbubonya cibi mbocakanjila munyika kwiinda mumuntu omwe alufwu kwiinda mucibi, eelyo lufwu lwakasikila bantu boonse nkaambo boonse bakabisya.”—Baroma 5:12.\nKutamvwida kwa Adamu—naa cibi cakwe—zyakaleta mapenzi manji kapati. Akaambo kakuti Adamu wakabisya, wakasweekelwa ikutali buyo buumi bwakupona myaka iili 70 naa 80, pele coolwe cakupona buumi butamani. Kuyungizya waawo, Adamu naakabisya, wakaba muntu uutalondokede alimwi bana bakwe boonse bakayambukilwa kutalondoka kwakwe.\nToonse tuli lunyungu lwa Adamu. Aboobo twakakona kutalondoka ikutupa kubisya alimwi akufwa, pele tiitwakaliyandila buya. Mboobu Paulo mbwaakaapandulula mapenzi eesu. Wakalemba kuti: “Mebo ndili wanyama, iwakasambalwa kuba muzike wacibi. Maawe ndemucaangu! Ino nguni utiindivwune kumubili ooyu uunditola kulufwu oolu?” Mpoonya Paulo wakawiingula boobu mubuzyo wakwe: “Aalumbwe kaka Leza iwandivwuna kwiinda muli Jesu Kristo Mwami wesu!”—Baroma 7:14, 24, 25.\nJesu wakaaba buumi bwakwe kutegwa tukapone kukabe kutamani\n“Taata watuma Mwanaakwe kuti abe Mufwutuli wanyika.”—1 Johane 4:14.\nJehova Leza wakabamba bubambe bwakumana mapenzi aaboola akaambo kacibi alimwi akupa kuti tutafwidilili. Munzila nzi? Wakatuma mwanaakwe uuyandwa kuzwa kujulu akuzoozyalwa kalondokede mbubonya mbwaakabede Adamu. Pele mukwiindana a Adamu, walo Jesu “tanaakacita cibi.” (1 Petro 2:22) Mbwaanga wakalilondokede, tanaakajatikizyidwe kulusinganyo lwalufwu alimwi naakazumanana kupona buumi butamani kali muntu uulondokede.\nMuciindi caboobo, Jehova wakazumizya kuti Jesu ajaigwe abasinkondonyina. Nokwakainda mazuba otatwe, Jehova wakamubusya kali cilenge camuuya kutegwa apiluke kujulu kwainda mazuba aali mbwaabede. Kali kujulu, Jesu wakapa Leza imuulo wabuumi bwakwe bwabuntunsi bulondokede kutegwa anunune buumi mbwaakasowa Adamu alimwi abwabana bakwe. Jehova wakacizumina cituuzyo eeco, akupa kuti cikonzyeke kuli baabo bamusyoma Jesu kuti bakatambule buumi butamani.—Baroma 3:23, 24; 1 Johane 2:2.\nKwiinda mukucita boobo, Jesu wakacipilusya eeco Adamu ncaakasowa. Wakapenga kusikila kulufwu kutegwa swebo tupone kukabe kutamani. Bbaibbele lyaamba kuti: “Jesu . . . [waka]penga kusikila kulufwu, kutegwa kwiinda muluzyalo lwa Leza afwide muntu uuli woonse.”—Bahebrayo 2:9.\nCipego eeci ciyubununa zinji kujatikizya Jehova. Akaambo kazyeelelo zyakwe zisumpukide, bantu batalondokede tiibakali kukonzya kulinununa balikke. Nokuba boobo, luyando alimwi aluse lwakwe lwakamupa kuti acite kweelana azyeelelo zyakwe kwiinda mukwaaba Mwanaakwe kutegwa ape cinunuzyo icakajisi muulo mupati kapati.—Baroma 5:6-8.\nJesu wakabusyigwa kuzwa kubafwu, mbubwenya buyo abamwi bayoobusyigwa\n“Kristo wakabusyigwa kubafwu, walo uuli ngomicelo mitaanzi yabaabo bakoona mulufwu. Nkaambo mbwaanga lufwu lwakaboola kwiinda mumuntu omwe, abwalo bubuke bwabafwu bulaboola kwiinda mumuntu omwe. Nkaambo mbubonya muli Adamu boonse balafwa, mbubonya buyo muli Kristo boonse bayoopegwa buumi.”—1 Bakorinto 15:20-22.\nTacidoonekwi kuti Jesu wakapona, alimwi wakafwa, pele ino mbumboni nzi buliko butondezya kuti wakabusyigwa kuzwa kubafwu? Akati kabumboni buliko, bumwi mbwakuti Jesu iwakabusyigwa wakalibonya kubantu banji muziindi zisiyene-siyene alimwi amumasena aaindene-indene. Aciindi cimwi wakalibonya kubantu bainda ku 500. Mwaapostolo Paulo wakacaamba eeci naakalemba lugwalo kubana Korinto, kaamba kuti bamwi akati kabakamboni aabo bakacili kupona, icaamba kuti bakali kukonzya kwaamba nzyobakabona alimwi anzyobakamvwa.—1 Bakorinto 15:3-8.\nCiindi Paulo naakalemba kuti Kristo “ngomicelo mitaanzi” kuli baabo babusyigwa, wakali kupandulula kuti abamwi bakali kuyoobusyigwa. Jesu lwakwe wakaamba kuti ciindi ciyoosika “aabo boonse ibali muzyuumbwe nobayoomvwa ijwi lyakwe akuzwa mulinzizyo.”—Johane 5:28, 29.\nKutegwa tukapone buumi butamani, tweelede kuba alusyomo muli Jesu\n“Leza wakaiyanda kapati nyika cakuti wakapa Mwanaakwe simuzyalwaalikke, kutegwa muntu uuli woonse uumusyoma atanyonyoonwi, pele abe abuumi butamani.”—Johane 3:16.\nZibalo zyakusaanguna zyamu Bbaibbele zyaamba lufwu mbolwakatalika alimwi amboyakasweeka Paradaiso. Zibalo zyamamanino zyaamba ciindi lufwu nolutakabi limbi alimwi a Leza mbwayoobambulula nyika kuti ibe Paradaiso. Aciindi eeco, bantu bayoocikonzya kupona buumi bukkomanisya mane kukabe kutamani. Lugwalo lwa Ciyubunuzyo 21:4 lwaamba kuti: “Lufwu talukabi limbi.” Kutegwa tube masimpe kuti cisyomezyo eeco ciyoozuzikizyigwa ncobeni, kapango 5 kaamba kuti: “Majwi aaya alasyomeka alimwi ngamasimpe.” Eeco Leza ncaasyomezya, uyoocizuzikizya ncobeni.\nSena mulasyoma kuti “majwi aaya alasyomeka alimwi ngamasimpe”? Kuti naa mboobo, amwiiye zinji kujatikizya Jesu Kristo alimwi amube alusyomo mulinguwe. Kuti mwacita oobo, Jehova uyoomukkomanina. Tamukabi buyo azilongezyo lino, pele alimwi muyooba abulangizi bwakupona buumi butamani mu Paradaiso anyika oomo ‘lufwu molutakabi limbi akwalo koomoka, kulila nokuba kucisa nokutakabi limbi pe.’


Levitiko 16 IBBAIB63 - Lino kusule lyalufu lwabana - Bible Search\nBuzuba bupati bwakumanya milandu\n1-Lino kusule lyalufu lwabana bobile ba-Aroni, ciindi eco nebakaswena kuli-Jehova akufwa, Jehova wakaambaula a-Musa, 2-Jehova wakaa mbila Musa kuti, Ambila munyoko Aroni kuti atanoonjili ziindi zyoonse mubusena busalalisya loko mukati kacisitilizyo, kunembo lyacuuno caluzyalo atala lyabbokesi lya-Leza, kuti atafwi, nkaambo noolibonya mujoba atala lyacuuno caluzyalo. 3-Pele mbuboobu Aroni mbweelede kunjila mubusena busalala. Aletelele kacende kabe cipaizyo cazibi, amugutu abe cipaizyo cakutenta. 4-Asame cibaki cisalalisya cituba, akabbudula katuba mucikungu, alukumba lwasani lituba, acitambala casani lituba amutwe. Nzeezyo zyakusama zisalalisya. Asambe amubili, azisame, 5-Alimwi kumbungano yabana ba-Israyeli atambule basijembwe bobile, babe cipaizyo cazibi, amugutu omwe abe cipaizyo cakutenta.\n6-Lino Aroni alete kacende kacipaizyo cazibi zyakwe alike, amanye milandu yakwe amilandu yabasiŋanda bakwe, 7Amana obo, alete basijembwe bobile akubaimika kubusyu bwa-Jehova kumulyango watente lyambunganino. 8Nkabela Aroni uleelede kuwaalila basijembwe zisolo, cimwi cibe ca-Jehova acimwi cibe ca-Azazeli. 9-Lino Aroni alete oyo sijembwe iwakawidwa cisolo ca-Jehova, amutuule, abe cipaizyo cazibi, 10-pele sijembwe iwakawidwa cisolo ca-Azazeli aletwe ucili mumbulu kuli-Jehova, kuti kwaambawidwe milandu alinguwe, atandilwe musokwe kuli-Azazeli.\n11Lino Aroni alete kacende kacipaizyo cazibi cakwe alike, amanye milandu yakwe amilandu yabasiŋanda bakwe, Ajaye ako kacende, kabe cipaizyo cazibi zyakwe mwini. 12-Lino abweze lukaye luzwide makala aamulilo kuzwa kucipaililo cili kubusyu bwa-Jehova, abweze amaanza aakwe aazwide tununkilizyo tubotu tuziidwe kabotu, azinjizye mukati kacisitilizyo. 13-Lino abike tununkilizyo amulilo kubusyu bwa-Jehova, kuti busi bwatununkilizyo buvumbe cuuno caluzyalo cili abbokesi lyacizuminano, kuti atafwi. 14-Alimwi akombole bulowa bwakacende, asansaile amunwe wakwe kunembo lyacuuno caluzyalo kujwe, akwalo kunembo lyacuuno caluzyalo asansaile amunwe wakwe ziindi zili musanu azibili.\n15-Amana obo ajaye sijembwe wacipaizyo cazibi cabantu, anjizye bulowa bwakwe mukati kacisitilizyo, acitile bulowa obo mbubonya mbwaakacitila bulowa bwakacende, abusansaile acuuno caluzyalo akunembo lyacuuno caluzyalo. 16-Aboobo ulamanya milandu yacikombelo, nkaambo kabusofwi bwabana ba-Israyeli amilandu yabo azibi zyabo zyoonse. Alyalo itente lyambunganino ulalicitila mbubonya, nkaambo lilikede abo mukati kabusofwi bwabo. 17-Nkabela takweelede kuba muntu naba omwe mutente lyambunganine naniila kukumanya milandu mubusena busalala, mane azwe, amana kumanya milandu yakwe ayabasiŋanda bakwe ayambungano yoonse yabaIsrayeli. 18-Amana obo ainke kucipaililo cili kunembo lya-Jehova, amanye milandu yaco, Akombole bulowa bwakacende abulowa bwasijembwe, abulambe ameja aacipaililo. 19-Asansaile bulowa amunwe wakwe ziindi zili musanu azibili alincico, kuti acisalazye akucisupuzya kubusofwi bwabana ba-Israyeli.\n20-Lino amana kumanya milandu yabusena busalala ayatente lyambunganino ayacipaililo, alete sijembwe muumi. 21-Elyo Aroni abike maanza aakwe oonse obile amutwe wasijembwe muumi, alyaambe alinguwe milandu yoonse yabana ba-Israyeli ansotoko zyabo zyoonse azibi zyabo zyoonse, azibike amutwe wasijembwe, amutandile musokwe kujanza lyamuntu uulibambide. 22-Aboobo sijembwe ulatolelela milandu yabo yoonse kuntantaanwa. Lino amuleke sijembwe ainke musokwe.\n23-Mpawo Aroni anjile mutente lyambunganino, asamunune zyakusama zyamasani aatuba nzyaakasamide ciindi cakunjila mubusena busalalisya, azisie nkukonya oko. 24Asambe amubili omo mubusena busalala akusama zyakusama zyakwe. Amana obo azwe kukutuula cipaizyo cakwe cakutenta acipaizyo cabantu, kuti amanye milandu yakwe amilandu yabantu. 25-Amafuta aacipaizyo cazibi aatente acipaililo. 26-Amuntu oyo uutola sijembwe kuli-Azazeli, alakwe asanzye zyakusama zyakwe akusamba amubili, elyo anjile mumunzi. 27-Alimwi kacende kacipaizyo cazibi asijembwe wacipaizyo cazibi, bali abulowa ibwakaletwa kukumanya milandu yabusena busalala, batolwe anze lyamunzi, Zikanda zyabo anyama yabo azifusi zyabo zyoonse zitentwe mumulilo. 28Ayooyo uuzitenta uleelede kusanzya zyakusama zyakwe akusamba amubili, elyo anjile mumunzi.\n29-Uyooba mulao walyoonse kulindinywe. Mumwezi wamusanu aibili, mubuzuba bwakumi bwamumwezi, muleelede kubombya myoyo yanu, Mutaciti milimo niiba imwi, nebaba bazyalemucisi nebaba beenzu bakalakala akati kanu. 30-Nkaambo buzuba obo mbobuzuba bwakumanya milandu yanu abwakumusalazya kuzibi zyanu, kuti musalale mumeso aa-Jehova. 31-Mbobuzuba bwa-Sabata, buzuba busalalisya bwakulyokezya abwakubombya myoyo yanu; ngumulao walyoonse. 32-Mupaizi uunanikwa, uusalazigwa kuti abe mupaizi mucibaka cawisi, ngonguwe uuelede kumanya milandu, Nguuelede kusuma zyakusama zyamasani aatuba, zyakusama zisalalisya, 33kuti amanye milandu yabusena busalala, amilandu yatente lyambunganino ayacipaililo, amilandu yabapaizi ayabantu boonse bambungano. 34-Oyu mulao ulaba mulao walyoonse kulindinywe, kuti milandu yabana ba-Israyeli imanisigwe komwe mumwaka nkaambo kazibi zyabo. Nkabela Musa wakacita mbubonya mbuli Jehova mbwaakamulailila.